Ini Apa Yang Akan Berlaku Kepada Darah Anda Selepas Didermakan

Bagi sesetengah orang, perkataand darah sahaja sudah mampu membuatkan mereka berasa jijik. Namun hakikatnya, setiap daripada kita memerlukannya.

Sama ada untuk bayi, menjalani pembedahan, rawatan untuk kanser atau keadaan perubatan kronik seperti anemia, darah telah menyelamatkan berjuta-juta nyawa setiap tahun.

Tetapi, kita hanya boleh memperoleh darah daripada kalangan kita sendiri. Dan disebabkan ini, ramai orang yang tidak mementingkan diri telah mendermakan darah di seluruh dunia.

Di Malaysia, darah menjadi satu masalah kerana hospital-hospital kita kekurangannya. Jika anda mendermakan darah, ke manakah ia akan pergi sebaik sahaja meninggalkan badan anda?

Adakah ia akan digunakan terus untuk merawat pesakit, atau ia dihantar ke tempat lain?

Selepas menderma darah, tabung darah anda akan dihantar ke makmal untuk mengenal pasti sebarang penyakit berjangkit dan jenis darah.

Pada masa yang sama, darah anda yang dipanggil sebagai "unit" akan dimasukkan ke berjalan di mesin berputar gergasi di mana ia dipisahkan menjadi tiga komponen yang berlainan iaitu sel darah merah, platelet dan plasma.

Sel darah merah adalah bahan yang memberi warna merah kepada darah dan mengandungi protein iaitu hemoglobin yang membantu darah mengangkut oksigen serta karbon dioksida ke dan dari paru-paru anda.

Inilah yang diberikan kepada pesakit yang menjalani pembedahan atau mereka yang mempunyai jumlah sel darah rendah, seperti anemia.

Platelet adalah serpihan daripada sel-sel lain dan ia membantu darah anda membeku dengan betul. Ia biasanya digunakan untuk pesakit kanser yang plateletnya telah terjejas akibat kemoterapi.

Dan yang terakhir adalah plasma, cecair kekuningan yang merupakan campuran air, garam, dan enzim serta antibodi, faktor pembekuan, dan protein.

Walaupun fungsi utama plasma adalah sebagai cecair yang mengagihkan sel ke seluruh badan anda, ia boleh dipecah lagi.

Protein dan antibodi boleh diekstrak dan tertumpu kepada kegunaan terapi untuk masalah kronik yang jarang berlaku.

Langkah seterusnya adalah menyimpan semua bahan-bahan penting yang dikumpulkan ini. Setiap komponen ini sebenarnya disimpan untuk pelbagai masa dalam pelbagai peringkat suhu.

Platelet boleh bertahan sehingga 3 hari, sel darah merah bertahan sehingga 42 hari dan plasma boleh bertahan sehingga setahun penuh dalam keadaan beku.

Oleh itu, platelet dan sel darah merah biasanya digunakan di dalam negara di mana darah dikumpulkan.

Tetapi bagi plasma, disebabkan ia boleh disimpan untuk sekian lama dan mendapat permintaan yang tinggi di seluruh dunia, ia biasanya dihantar ke luar negara.

Jika seseorang dari Amerika Syarikat menderma darah hari ini, plasma dari darahnya boleh dihantar ke negara sejauh Australia.

Sememangnya ia merupakan perkara yang kita tidak fikirkan langsung, tetapi plasma darah membentuk pasaran global yang besar dan Amerika Syarikat adalah salah satu pengeksport utamanya.

Dan ini disebabkan oleh Amerika Syarikat adalah satu-satunya negara yang membayar kepada penderma khusus untuk mendapatkan plasma mereka.

Menurut data dari Biro Banci A.S., eksport plasma, vaksin, dan darah pada tahun 2017 bernilai kira-kira RM80 bilion.

Dr. Robert Slomin, seorang ahli ekonomi global di University of Sydney, menganggarkan bahawa 80% dari pasaran dunia menerima plasma dari suatu tempat di luar negara asalnya.

Menurutnya, bagi kebanyakan negara yang tidak dapat mengumpulkan plasma untuk tempoh masa yang panjang, mereka perlu mendapatkannya dari AS yang mempunyai sistem berbayar dan melalui bank darah swasta.

Sebagai contoh, di Australia kira-kira 50% daripada semua produk plasma yang disediakan oleh hospital-hospital, yang memasuki pasaran ini sebenarnya datang dari penderma berbayar dari Amerika Syarikat.

Terdapat insentif kewangan untuk pendermaan plasma kerana ia adalah proses yang panjang dan sangat tidak selesa.

Oleh itu, anda boleh mendermakan plasma lebih kerap tetapi ia adalah satu proses yang agak rumit. Jarum biasanya berada dalam badan anda selama 40 hingga 45 minit.

Apa yang akan mereka lakukan apabila jarum masuk adalah mereka akan mengeluarkan keseluruhan darah anda. Mereka kemudian meletakkannya melalui proses centrifuge dan mereka memisahkan sel merah dan platelet dari plasma.

Plasma yang diesktrak akan diambil dan yang lainnya dimasukkan balik ke dalam badan anda. Hanya beberapa negara sahaja yang memiliki plasma yang cukup untuk kegunaan sendiri.

Satu-satunya cara mereka melakukannya ialah dengan memiliki bank darah swasta yang mengumpul plasma.

Pemberian insentif berbayar seperti ini adalah kontroversial. Permintaan darah dan plasma sangat tinggi sehingga para ahli ekonomi berpendapat bahawa ia tidak dapat dikekalkan dengan kebajikan tanpa mementingkan diri sendiri.

Tetapi Pertubuhan Kesihatan Sedunia (WHO) mendapati bahawa etika sumbangan berbayar adalah sangat rumit dan terdapat kebimbangan tentang mereka yang berbohong tentang kesihatan mereka untuk mendapatkan bayaran.

Walaubagaimanapun, berdasarkan penyelidikannya dalam bidang ini, Dr. Slomin lebih percaya kepada insentif dalam bentuk bukan wang tunai secara langsung, tetapi seperti t-shirt atau kad baucar.

Apa yang akan berlaku jika bentuk pampasan lain diberikan? Di Itali, pada penderma darah ditawarkan cuti bergaji jika mendermakan darah.

Program ini berjalan selama 2 tahun dan mereka mendapati bahawa terdapat peningkatan sebanyak 40% dalam bekalan darah di komuniti yang menawarkan cuti hari berbayar ini.

Ketika ini, dengan keperluan untuk darah yang begitu tinggi, kaedah terbaik mungkin adalah untuk tidak mementingkan diri dan mendermakan darah dengan sukarela.


Memahami Sambutan 'Hari Wesak'

Setiap tahun, penganut agama Buddha di negara kita menyambut perayaan hari Wesak. Bagaimanapun, berbeza dengan sambutan Hari Raya Aidilfitri, Deepavali dan Krismas, sambutan hari Wesak dilihat bersifat jauh lebih sederhana serta kurang dipromosikan.

Kenapa? Pada pandangan penulis, sambutan hari Wesak sengaja disederhanakan kerana ajaran Buddha sendiri mengutamakan seseorang penganut agama Buddha tidak terlalu mementingkan perihal duniawi serta mengamalkan keseimbangan. Ini berdasarkan hasil pembacaan penulis berkenaan agama Buddha. Jika salah, tolong betulkan ya?

Apakah asal-usul sambutan Hari Wesak? Jom kita selami serba sedikit sejarah dan sebab kenapa masyarakat Buddha menyambut hari ini setiap tahun.

Pada tarikh 25 Mei 1950 sehinggalah 6 Jun, komuniti penganut Buddha yang dilantik sebagai pemimpin masyarakat mereka berkumpul beramai-ramai di sebuah kuil yang bernama Holy Temple of the Tooth, yang terletak di Kandy, Sri Lanka.

Seramai 129 delegasi daripada 29 buah negara yang mempunyai komuniti Buddha menghantar wakil. Sempena tarikh permulaan persidangan itu bermula, mereka sebulat suara memilih 25 Mei 1950 sebagai hari pertama sambutan ulangtahun yang dinamakan sebagai hari Wesak.

Selain daripada itu, dalam persidangan tersebut banyak perkara tentang ajaran Buddha diselaraskan dengan berjaya. Perwakilan berjaya mencapai kata sepakat memilih untuk menggunakan simbol 'dharmacakra' atau 'roda peraturan' yang mempunyai 8 batang kaki penyokong sebagai simbol rasmi komuniti Buddha seluruh dunia.

Persidangan itu juga berjaya memuktamadkan pengenalan bendera enam warna yang dikenali sebagai bendera Buddha, sebagai satu simbol agama tersebut dalam peringkat antarabangsa.

Dua perkara paling besar yang diubah dalam persidangan tersebut melibatkan dua perkara berbeza. Perubahan paling memberikan impak pada komuniti Buddha adalah perubahan terma dan istilah cabang 'Hinayana' yang ditukar menjadi cabang 'Thevarada.' Perubahan ini perlu dilakukan kerana istilah Hinayana dirasakan kurang sesuai serta tidak menepati ajaran Buddha turun temurun malahan menghina mereka yang mengikutinya.

Atas sebab itulah sehingga kini wujud dua cabang ajaran Buddha yang kekal iaitu Mahayana dan Thevarada.

Perkara kedua yang berjaya diputuskan persidangan, adalah permulaan tradisi sambutan Hari Wesak. Semua wakil persidangan bersetuju untuk menjadikan hari pertama bulan mengambang penuh setiap bulan Mei sebagai hari Wesak atau hari Buddha, di seluruh dunia.

Walaupun dimulakan sejak persidangan tersebut, sejarah hari Wesak sebenarnya sudah bermula lebih lama. Masyarakat Buddha di Nepal misalnya sudah pun mengamalkan sambutan ini sekian lama.

Dinasti maharaja Nepal yang memerintah negara tersebut sudah pun mengisytiharkan setiap hari pertama bulan mengambang penuh yang dikenali sebagai Purnima, sebagai hari cuti umum. Sudah lama wujud cadangan daripada dinasti tersebut supaya seluruh penganut agama Buddha di seluruh dunia turut sama berkongsi cuti yang sama, sebagai memperingati tokoh paling agung dalam kepercayaan mereka, Gautama Buddha.

Selain daripada dikenali dengan nama gelaran Hari Wesak atau Vesak Day, nama lain bagi sambutan ini adalah Buddha Jayanti, Buddha Purnima dan juga Hari Buddha atau Buddha Day. Sambutan ini disambut di seluruh dunia di mana terdapat masyarakat Buddha, seperti di negara kita, Singapura, Jepun, Sri Lanka, Nepal, Vietnam malahan beberapa negara Eropah serta Amerika Syarikat.

Istilah Wesak atau Vesak sebenarnya diambil daripada nama bulan dalam kalendar lunar kuno India, yang biasanya jatuh sekitar bulan April sehingga bulan May. Istilah asalnya adalah 'vesakha' atau 'vaisakha'. Perkataan asalnya itu membawa makna 'sesuatu' sebelum maknanya berubah, mewakili nama sambutan yang mereka sambut setiap tahun.

Dianggap sebagai salah satu sambutan paling penting agama Buddha, penganut Buddha menyambut perayaan ini sebagai meraikan hari kelahiran Putera Siddhartha Gautama. Siddhartha merupakan seorang putera yang lahir sekitar tahun 5BC ke dalam sebuah keluarga orang bangsawan.

Walau bagaimanapun, beliau merasakan harta dunia yang dimiliknya tidak membawa kebahagiaan kepada dirinya. Jadi Putera Siddhartha mengambil keputusan membuang semuanya, keluar merantau dan hidup merempat bagi melihat sendiri realiti sebenar dunia.

Selepas beberapa tahun menyaksikan sendiri hakikat sebenar dunia nyata dan kesengsaraan orang ramai bersusah payah dalam hidup, Putera Siddhartha berjaya mencapai tahap kesedarannya tentang hidup. Semenjak tersedar, dia mula dikenali dengan nama Buddha yang bermakna 'dia yang telah sedar.' 49 hari selepas mencapai tahap tersebut, Putera Siddhartha menamatkan meditasinya lalu mula mengajar Roda Dharma yang pertama.

Sambutan Hari Wesak berbeza-beza di seluruh dunia. Di Malaysia khasnya, penganut agama Buddha akan berkunjung ke kuil Buddha dan membawa barang-barang makanan untuk didermakan kepada mereka. Kuil-kuil akan dibersihkan, digantung dengan tanglung dan lampu. Pengunjung yang hadir akan dibantu oleh sami-sami Buddha akan sama-sama bertafakur memperingati pengorbanan yang telah dilakukan seorang putera yang sanggup hilang segalanya - hanya untuk mengenali kesusahan dunia.


Ganja Atau Kokain: Yang Mana Lebih Berbahaya Kepada Anda?

Setiap kali membaca berita, kita pasti akan dapat melihat maklumat baru mengenai manfaat positif ganja dan dalam masa yang sama,  lebih banyak alasan mengapa kokain sangat buruk untuk manusia.

Kajian baru-baru ini melaporkan penggunaan kokain mampu menyebabkan pelbagai bahaya daripada kerosakan tisu di mata anda hinggalah kepada terjejasnya keupayaan untuk melihat.

Jadi mengapa hal ini berlaku? Adakah ia disebabkan oleh salah satunya adalah lebih "organik"?

Ini kerana kedua-dua kokain dan marijuana berasal daripada tumbuh-tumbuhan, jadi kedua-duanya boleh dikategorikan sebagai "produk semulajadi", kan?

Tetapi kokain dan marijuana mengaktifkan sistem yang berbeza dalam otak kita. Kokain sangat popular kerana ia benar-benar hebat dalam mengaktifkan "pusat keseronokan" otak kita.

Apabila neuron kita dihantar "berenang" dalam dopamin, ia membuatkan kita berasa sangat seronok. Untuk tempoh setengah jam atau sejam di mana dadah ini aktif dalam sistem, kita akan berasa gembira, berjaga-jaga, bahagia, dan kebal.

Semua perasaan ini sangat baik, kecuali apabila ia menyebabkan kita bertindak secara tidak sengaja, membuat pilihan yang merosakkan diri dan dos yang tinggi akan menyebabkan bahaya ketagihan.

Penggunaan kokain adalah sangat berbahaya bukan sahaja kerana dadah ini sangat ketagihan, tetapi kerana ia adalah perangsang yang kuat yang mempunyai kesan ke atas badan kita dan juga otak kita (seperti methamphetamine).

Penggunaan kokain boleh mengakibatkan ketidakupayaan untuk mengawal suhu badan dan pada dos yang betul, ia mengganggu fungsi jantung yang membawa kepada tekanan darah tinggi, jantung berdegup kencang dan kematian.

Cocaine juga telah digunakan dalam konteks perubatan. Ia digunakan secara beransur-ansur sebagai ejen kebas dalam pembedahan hidung dan mulut, tetapi penggunaan itu tidak dianggap sebagai terapeutik dan potensi serta kualiti ketagihan.

Malah, statusnya sebagai bahan terkawal menjadikannya ia sebagai ubat bius yang tidak digemari.

Sebaliknya, banyak penyelidikan telah dilakukan mendedahkan manfaat kesihatan positif ganja.

Tetapi mungkin ciri yang paling menarik pada tumbuhan kontroversial ini adalah sifatnya yang merupakan anti-kanser payudara.

Terdapat banyak perbincangan mengenai "penggunaan terkawal" ganja kerana terdapat laporan bahawa ia membantu pesakit yang mengalami sakit ketika menjalani kemoterapi dan rasa mual, serta meningkatkan selera makan mereka.

Tetapi kajian yang diterbitkan secara diam-diam mula menunjukkan bahawa sebatian yang terdapat dalam ganja boleh menghalang pertumbuhan sel-sel kanser payudara secara langsung, yang merupakan hasil yang menarik untuk dunia perubatan.

Walaupun penggunaannya dibenarkan di beberapa buah negara di dunia. namun ganja masih disenaraikan sebagai bahan terkawal oleh kerajaan Amerika Syarikat, yang membuatkan penyelidikan mengenai dadah ini sangat mencabar di AS.

Berdasarkan kajian dan bukti yang ada ketika ini, adalah selamat untuk mengatakan bahawa ganja jauh meninggalkan kokain dari segi manfaat kesihatan.

Namun, harus diingat bahawa penggunaan istilah "sihat" dalam konteks ini adalah sangat relatif! Juga bukan untuk anda layan kepala melayang sambil post status di Facebook dengan hashtag #hembosss.

Ianya bukan hanya komposisi sesuatu dadah itu sahaja yang penting, namun cara ia digunakan dan kesannya kepada alam sekitar juga sangat penting.

Walau apa pun, kami di iluminasi tidak menggalakkan penggunaan mana-mana dadah ini walaupun hakikat ia dapat memberikan kesan positif.


Lelaki Ini Tidak Pernah Keluar Rumah Tanpa Topeng Selama 45 Tahun - Shinjuku Tiger

Yoshiro Harada adalah seorang penghantar surat khabar dari Tokyo, Jepun. Ketika dia berusia 24 tahun, dia telah memutuskan untuk menjalani kehidupannya sebagai seekor harimau dengan memakai topeng haiwan itu.

Hari ini, dia yang berusia 69 tahun digelar sebagai Shinjuku Tiger dan dianggap sebagai seorang legenda di bandaraya terkemuka dunia yang sentiasa sibuk itu.

Dilahirkan di Wilayah Nagano, Harada berpindah ke Tokyo pada tahun 1967 untuk melanjutkan pelajaran di Universiti Daito Bunka. Dia mula menjadi seorang penghantar surat khabar sejak dia masih bersekolah lagi. Dia akhirnya memutuskan untuk berhenti daripada universiti dan mendedikasikan dirinya sebagai penghantar surat khabar sepenuh masa.

Dia tidak begitu ingat mengapakah dia berbuat demikian tetapi apa yang dia tahu ialah dia ingin berhenti daripada belajar. Ia boleh dikatakan permulaannya menjalani hidup sebagai Shinjuku Tiger.

Pada suatu hari dalam tahun 1972, Harada menghadiri satu perayaan di sebuah kuil di Kabukicho yang merupakan kawasan perniagaan dan pelacuran di Shinjuku. Ketika dia melewati barisan kedai di situ, dia terlihat salah satu kedai menjual banyak topeng harimau plastik dengan pelbagai warna. Ketika itulah dia berminat dengan topeng harimau.

Walaupun ia adalah secara spontan, Yoshiro Harada telah membeli 30 topeng harimau sekaligus daripada kedai itu seolah-olah dia tahu bahawa dia akan menggunakannya selama beberapa dekad yang akan datang.

Sejak dari tahun 1972 jugalah dia telah memakai topeng harimau setiap hari, sama ada untuk kerja menghantar surat khabar di sekitar Shinjuku ataupun pada waktu terluangnya. Dia hanya akan menanggalkan topeng itu apabila perlu sahaja.

Tiada siapa yang tahu apa yang mendorong Harada untuk memakai topeng plastik itu dan menjadi Shinjuku Tiger sejak 45 tahun yang lalu. Dalam beberapa wawancara yang diadakan terhadapnya, dia berkata hanya bertindak mengikut nalurinya sahaja.

Ada kalanya dia menjawab bahawa ingin melihat orang lain tersenyum. Mungkin Harada sendiri tidak mengetahui apakah alasannya berbuat demikian tetapi apa yang pasti ialah dedikasinya terhadap alter-ego begitu tinggi sehingga digelar sebagai seorang legenda di Tokyo.

Selain memakai topeng harimau, Shinjuku Tiger juga menarik perhatian orang ramai dengan memakai rambut palsu berwarna merah, pakaian yang aneh dan sentiasa membawa berpuluh-puluh jenis patung atau permainan ketika menghantar surat khabar setiap hari.

Segala patung dan permainan yang dibawanya setiap hari itu dianggarkan seberat 10 kilogram. Harada menganggap patung dan permainan itu sebagai keluarganya sendiri dan tidak merasakan ia sebagai satu gangguan kepadanya.

Pada hari-hari biasa, Shinjuku Tiger bangun sekitar jam 3.30 pagi, mempersiapkan dirinya dan memulakan penghantaran pertama pada jam 5 pagi. Setelah kira-kira dua jam bekerja, dia akan pulang ke rumah untuk tidur sebelum keluar semula untuk melakukan penghantaran kedua pada jam 3 petang.

Apabila tidak bekerja, Harada akan memenuhi waktunya dengan tiga perkara yang disukainya iaitu filem, bir dan wanita. Dia sering dilihat menonton filem di pawagam Shinjuku dan kenal dengan pelakon lelaki dan wanita tempatan secara peribadi.

Pada usianya 69 tahun, Shinjuku Tiger masih lagi penuh bertenaga sama seperti ketika dia pertama kali memakai topeng harimaunya 45 tahun yang lalu. Ketika orang lain seusia dengannya telah lama bersara daripada pekerjaan mereka dan berehat di rumah, dia terus bekerja setiap hari. Dia juga masih mampu untuk minum bersama rakan-rakannya sehingga lewat malam.

Dalam satu temuramah, Shinjuku Tiger berkata bahawa semua keputusan yang dibuatnya berdasarkan naluri. Ini kerana dalam hatinya dia merasakan dirinya adalah benar-benar seekor harimau hutan.

Baru-baru ini, kisah legenda Yoshiro Harada menjadi subjek kepada dokumentari yang dinamakan "Shinjuku Tiger". Dokumentasi itu tidak terlalu mendedahkan kisah lelaki di sebalik topeng harimau itu sebaliknya lebih fokus kepada rutin harian dan keperibadiannya yang menyerlah itu.

Shinjuku Tiger juga mendedahkan bahawa dia masih lagi mempunyai 10 daripada 30 topeng harimau yang dibelinya 45 tahun yang lalu. Baginya ia sepatutnya cukup untuk dia kekal sebagai seekor harimau sehinggalah dia mati.


Kisah Sistem Penghantaran Surat (Pos) Menggunakan Roket Pada Tahun 1930an

Bagi penghantaran surat biasa, di Malaysia khidmat Pos Laju biasanya mengambil masa 2 hingga 4 hari bergantung kepada destinasi surat tersebut. Sekiranya mahukan barangan, surat atau dokumen yang dihantar sampai ke destinasi dengan lebih cepat, servis kurier daripada Pos Laju, DHL, J&T Express dan pelbagai syarikat lagi menjadi pilihan.

Kini, segalanya mengenai kepantasan dan sejak beberapa tahun lepas lagi ramai pihak memperkatakan mengenai servis penghantaran menggunakan drone yang dikatakan boleh menghantar barangan kepada pelanggan pada hari yang sama. Malah, beberapa syarikat juga dikatakan sudah menjalankan ujikaji mengenai keberkesanannya.

Namun, tahukah anda suatu ketika dahulu surat pernah dihantar menggunakan roket? Ya, benar. Ketika tahun 1930-an, buat pertama kalinya surat dan barangan lain seperti beras dan rempah ratus berjaya dihantar menggunakan roket di beberapa buah tempat.

Sejarah sistem penghantaran barangan sememangnya berkait rapat dengan sejarah sistem pengangkutan. Kemajuan sistem pengangkutan bukan sahaja membolehkan manusia bergerak ke sesuatu destinasi dengan lebih pantas, tetapi juga membolehkan sistem penghantaran barangan berkembangan ke kawasan yang lebih luas.

Kemajuan sistem pengangkutan juga turut membolehkan barangan yang dihantar sampai dengan lebih pantas dan efisien. Sejak puluhan tahun dahulu pelbagai kaedah telah digunakan bagi meningkatkan kepantasan masa penghantaran barangan termasuklah menggunakan kereta api, kapal terbang dan banyak lagi.

Sekiranya anda pernah menonton filem lama, anda pastinya pernah melihat bagaimana anak panah pernah digunakan untuk menghantar mesej yang ditulis pada kertas yang digulung padanya dan dilepaskan ke arah kawasan musuh. Ini merupakan idea awal sebelum kaedah sama digunakan apabila roket sudah mula dicipta.

Idea terawal penggunaan roket untuk menghantar surat ini dicetuskan oleh seorang penyair Jerman bernama Heinrich von Kleist yang telah dimuatkan dalam sebuah artikel di surat khabar tempatan pada tahun 1810. Pada ketika itu, konsep roket itu adalah sesuatu yang masih dianggap baru.

Roket pada ketika itu adalah senjata yang diletakkan serbuk belerang yang dilepaskan menggunakan meriam di medan peperangan. Mengikut perkiraannya, penggunaan roket membolehkan sepucuk surat dihantar dari Berlin ke Breslau yang mempunyai jarak 290 kilometer dalam masa setengah hari sahaja.

Tempoh penghantaran ini jauh lebih pantas daripada kaedah konvensional penghantaran menggunakan kuda. Dengan menggunakan roket, masa yang diambil hanyalah 1 per 10 daripada kaedah penghantaran biasa.

Teori yang diperkenalkan olehnya ini kemudian telah cuba didemonstrasikan oleh seorang saintis British bernama Sir William Congreve. Ujian penghantaran menggunakan roket ini telah dilakukan di sebuah pulau kecil bernama Tonga.

Malangnya, roket yang diciptanya langsung tidak boleh digunakan seperti yang diharapkan menyebabkan ujian tersebut gagal sama sekali. Selepas kejadian ini, idea penghantaran surat menggunakan roket senyap daripada diperkatan buat sekian lamanya.

Sehinggalah satu abad kemudiannya apabila seorang ahli Fizik dan jurutera dari Jerman bernama Hermann Julius Oberth kembali mengkaji mengenai topik ini pada tahun 1927. Untuk makluman, beliau juga merupakan antara orang terawal pengasas konsep roket.

Pada bulan Jun 198, beliau telah menyampaikan sebuah kuliah dalam sebuah perjumpaan tahunan di Scientific Society of Aeronautics di Danziq yang telah menarik ramai pihak. Dalam ucapannya, beliau turut mencadangkan penciptaan sebuah roket kecil dengan yang mempunyai kemampuan kawalan automatik dan boleh menghantar surat pada jarak antara 1000 hingga 2000 kilometer.

Idea yang dibentangkan ini telah menarik seorang jurutera muda dari Austria bernama Friedrich Schmiedl. Tinggal di kawasan pergunungan Alps di Austria, beliau sendiri mengakui urusan penghantaran surat antara dua kampung sangat sukar memandangkan perlu melalui kawasan pergunungan.

Penghantaran surat antara dua buah kampung mungkin mengambil masa sehingga 8 jam berjalan kaki namun hanya mengambil masa beberapa minit dengan penggunakan roket. Beliau terlebih dahulu sudah melakukan eksperimen dengan menggunakan roket yang menggunakan bahan api pepejal sebelum beralih arah menggunakan roket yang dilengkapi payung terjun pada tahun 1928.

Setelah beberapa kali gagal, beliau akhirnya berjaya menghantar roket yang berisi surat pada tahun 1931. Dalam percubaan tersebut, beliau berjaya menghantar 102 pucuk surat ke sebuah destinasi yang terletak 5 kilometer daripada tempat pelancarannya.

Roket tersebut boleh dikawal dari jarak jauh dan berjaya melakukan pendaratan dengan bantuan payung terjun. Roket kedua yang dilancarkan pula berjaya menghantar 333 pucuk surat. Kejayaannya ini memberi inspirasi kepada banyak negara lain seperti Belanda, England, Jerman, Amerika Syarikat dan India untuk menggunakan konsep yang sama.

Eksperimen penghantaran surat menggunakan roket telah mencatatkan kejayaan yang besar di India. Seorang jurutera aeroangkasa bernama Stephen Smith telah menambah baik teknik penghantar surat menggunakan roket ini. Antara 1934 hingga 1944, beliau telah melakukan 270 pelancaran roket dimana sekurang-kurangnya 80 daripada membawa bersama surat.

Beliau turut mencipta sejarah apabila berjaya melancarkan roket yang turut membawa barangan keperluan harian seperti beras, rempah ratus dan rokok tembakau. Barangan tersebut berjaya dihantar ke daerah Quetta (kini dalam wilaya Pakistan) yang baru dilanda gempa bumi.

Selain itu, beliau juga dikatakan pernah menghantar haiwan seperti ayam dan ular menggunakan roket. Walaupun dianggap sebagai tindakan tidak berperikemanusiaan, kesemua haiwan ini selamat tiba ke destinasinya.

Kaedah penghantaran seperti ini turut digunakan di Amerika Syarikat menjelang tahun 1959. Mereka walau bagaimanapun bertukar kepada penggunaan peluru berpandu dimana bahagian berisi bahan letupan padanya telah digantikan dengan bekas yang berisi 3000 pucuk surat.

Dilancarkan daripada kapal perang Regulus, ianya selamat sampai ke pangkalan tentera di Mayport yang berjarak 1126 km dalam masa hanya 20 minit. Walau bagaimanapun, ianya menjadi eksperimen yang pertama dan terakhir di Amerika Syarikat memandangkan kosnya yang terlalu tinggi.

Untuk penghantaran tersebut sahaja, sebanyak $1 juta telah dibelanjakan dan ianya hanya memperoleh kutipan sebanyak $240 daripada jualan setem. Malah, selepas eksperimen ini penghantaran menggunakan kaedah ini tidak lagi dianggap praktikal kerana kosnya yang terlalu mahal.


'The Curse of Knowledge' : Fenomena Unik Tanpa Sedar Yang Berlaku Pada Semua Orang

Pernah tak anda membaca perdebatan di internet, khasnya di media sosial dan anda merasakan 'teruknya dia ni, apa bodoh sangat dia sampai benda ni pun tak tahu?'

Mesti banyak kali kita merasakan sedemikian rupa apabila berhadapan dengan individu-individu dalam media sosial. Rasa kecewa yang kita rasakan terhadap seseorang yang seolah-olah 'bodoh sangat' tidak memahami atau mengetahui sesuatu isu seperti mana kita, boleh membawa kepada pergaduhan.

Fenomena di mana kita akan berasa kecewa apabila kita mendapati orang lain tidak mengetahui atau menyedari apa yang kita tahu, mempunyai istilahnya sendiri dalam kajian saintifik. Inilah fenomena yang dinamakan 'the curse of knowledge' atau 'sumpahan pengetahuan.'

'Sumpahan pengetahuan' merupakan situasi di mana kita tahu sesuatu dan kita berhadapan dengan individu yang tidak tahu perkara tersebut. Dalam masa yang sama kita tidak menyedari dan memahami bagaimana rasanya apabila kita tidak tahu apa-apa tentang topik atau isu tersebut.

Ini akan membuatkan kita menghadapi kesukaran mengenalpasti langkah terbaik untuk menjelaskan atau menerangkan kepada individu tersebut perkara tersebut dengan cara yang baik. Itulah sebabnya kadang-kadang kita mudah berasa kecewa dengan orang lain, kerana kita tidak menyedari mereka sebenarnya tidak tahu.

Apa yang merumitkan keadaan, setelah kita mempelajari sesuatu topik - sebagai contoh 'sejarah kemerdekaan negara kita' misalnya; secara automatik kita akan menganggap orang lain pun turut sama mempunyai pengetahuan berkenaan topik tersebut - sedangkan tahap pemahaman dan kemahiran kita sudah pastilah berbeza.

Dalam erti kata lain, dengan melalui proses pembelajaran sehinggalah kita mempunyai pengetahuan yang mendalam terhadap sesuatu perkara, secara semulajadi kita membuang kemampuan kita untuk memahami kondisi atau keadaan sebelum kita mengetahui perkara tersebut.

Hasil daripada pengetahuan ini, setiap perkara dalam minda kita menjadi jelas. Sesuatu yang kita tahu dan sedang bincangkan dapat kita fahami dengan mudah kerana semuanya sudah ada dalam kepala kita.

Kita membuat tanggapan sendiri bahawa cara kita berkomunikasi tentang sesuatu topik kepada orang lain merupakan cara yang terbaik, padat dan mudah difahami kerana dalam kepala kita semuanya sudah tersusun. Namun tanggapan itulah sebenarnya yang menyebabkan saranan, arahan atau panduan daripada kita tidak dapat difahami oleh penerima. Kita anggap mereka faham sama seperti kita faham.

Apabila dalam minda kita sudah meletakkan tanggapan bahawa orang lain sudah berada pada tahap yang serupa dengan kita, ini akan menyebabkan wujudnya ketidak seimbangan daripada aspek perbincangan dan hujah.

'Sumpahan pengetahuan' ini bukan saja wujud daripada aspek perbincangan secara oral atau tulisan semata-mata, malahan merangkumi banyak elemen dalam kehidupan kita. Laman web yang direka dengan tanggapan bahawa pengguna tahu bagaimana nak menggunakannya pasti sukar dinavigasi. Sesuatu peranti elektronik yang direka dengan idea bahawa bakal penggunannya sudah memahami tatacara penggunaannya pasti akan dikritik sukar digunakan.

Dalam kehidupan seharian anda, pasti anda akan berhadapan dengan 'sumpahan' ini dalam banyak situasi. Anda melakukan pembentangan yang pada anda dah 'tip-top', semua slaid direka cantik dan penerangan yang terperinci dah disampaikan, tetapi maklumbalas yang diterima mengatakan mereka tak faham apa yang anda cuba sampaikan.

Perkara seperti itu boleh dielakkan dengan memastikan anda senantiasa meletakkan diri anda dalam kasut pengguna atau penonton anda, bagi mengelakkan 'sumpahan' ini memakan diri anda.

Apa yang selalu berlaku, seseorang yang mempunyai pengetahuan akan sentiasa menyampaikan ilmunya dalam bentuk abstrak. Penyampaian ilmu yang dilakukan pula dilakukan dengan menggunakan bentuk kesimpulan ringkas, kerana kita tidak lagi merasakan keperluan untuk mengulas sesuatu topik dengan terperinci.

Dengan mempunyai pengetahuan, seseorang individu akan memandang remeh sesuatu masalah yang dihadapi oleh orang lain kerana bagi dia, perkara itu mudah. Perkara ini seharusnya dielakkan apatah lagi apabila kehidupan kita setiap hari memerlukan kita mempunyai solusi bukan saja untuk perihal diri sendiri malahan untuk membantu pihak ketiga juga.

'Sumpahan pengetahuan' membuatkan kita tidak dapat memahami bagaimana orang lain memahami kita. Inilah penyebab utama yang menjadi penghalang kepada saluran komunikasi yang berkesan.

Komunikasi adalah hubungan di antara dua pihak yang saling bertukar-tukar informasi, jadi pastikan dalam setiap komunikasi yang melibatkan kita selepas ini - letakkan diri kita dalam kasut mereka. Jangan anggap kita pandai sehingga merasa kecewa, apabila orang lain tak berpengetahuan seperti kita.

Ingatkan diri kita satu masa dulu - kita pun pernah tak tahu juga.


Kisah Pengasas Syarikat Silicon Valley Yang Jatuh Bankrap - Elizabeth Holmes

Pada tahun 2003, Elizabeth Holmes mengasaskan Theranos, sebuah syarikat yang sepatutnya mengubah dunia.

Syarikat start-up itu menjanjikan teknologi yang membolehkan diagnosis kesihatan fizikal dan mental sepenuhnya berdasarkan hanya setitik darah.

Idea revolusioner ini menarik minat pelabur-pelabur yang menyumbang berbilion ringgit ke dalam projek itu.

Tetapi selepas beberapa ketika, Theranos disahkan bankrap dan Elizabeth Holmes terkenal di atas penipuan terbesar di Silicon Valley.

Elizabeth Holmes dilahirkan pada tahun 1984 dalam keluarga penjawat awam. Setiap kali orang bertanya kepada Elizabeth ketika kecil apa cita-citanya, dia akan menjawab dengan pantas, "Seorang billionaire".

Dan perkara ini menjadi kenyataan apabila Elizabeth menjadi bilionaire ketika berusia 31 tahun. Malah, dia merupakan antara bilionaire wanita yang paling muda dan paling kaya di Amerika.

Semasa belajar di Jabatan Kejuruteraan Kimia di Stanford University, Elizabeth tertarik dengan bidang bioteknologi. Semasa salah satu latihan industrinya, dia terkejut dengan tempoh masa yang diambil untuk menganalisis sampel perubatan.

Ketika itulah Elizabeth mendapat idea untuk menghasilkan "patch" yang boleh mendiagnosis apa-apa jenis penyakit. Dia memfailkan permohonan paten, berhenti dari Universiti Stanford dan menubuhkan sebuah syarikat bernama Theranos.

Syarikat itu berjanji bahawa orang ramai akan dapat melakukan ujian perubatan di rumah sahaha. Patch ajaib tersebut sepatutnya mengesan penyakit pada peringkat awal mereka tanpa perlu membuang masa di hospital dan makmal.

Tidak lama kemudian, idea patch ini berubah menjadi konsep peranti mudah alih yang hanya memerlukan setitik darah kecil untuk melakukan diagnosis.

Jutaan dolar pertama dilaburkan dalam Theranos berasal dari seorang rakan kepada keluarga Holmes, Tim Draper. Ini meningkatkan populariti Theranos, menarik perhatian hartawan seperti Rupert Murdoch, George Schultz, Henry Kissinger, dan juga Barack Obama.

Dengan begitu pantas, Elizabeth menjadi legenda di Silicon Valley. Beliau menandatangani kontrak dengan syarikat-syarikat farmaseutikal, menyampaikan kuliah di TED serta muncul di muka hadapan majalah The New York Times dan Forbes.

Para wartawan menggelarkan pengasas Theranos ini sebagai "Steve Jobs versi wanita".

Tetapi apa yang pelik mengenainya adalah bahawa tuntutan pengasas Theranos ini menjadi satu-satunya penunjuk kepada kejayaan penyelidikan ini.

Tiada seorang pun pernah melihat prototaip peranti diagnostik ini yang berfungsi.

Namun, Elizabeth mengilhamkan ramain orang tentang revolusi yang akan datang dalam bidang perubatan dan ia terbukti cukup untuk membuatkan ramai lagi melabur ke dalam Theranos.

Namun, segala masalah bagi Theranos bermula pada tahun 2015 apabila John Carreyrou menulis sebuah artikel untuk The Wall Street Journal, menggelarkan teknologi luar biasa Theranos sebagai "palsu".

Wartawan tersebut mendapati bahawa peranti mudah alih ciptaan Theranos masih belum berjaya melakukan satu diagnosis yang tepat.

Bukan itu sahaja, semua sampel darah yang dihantar oleh pelanggan syarikat sebenarnya telah dihantar ke makmal besar untuk dianalisis, sesuatu yang dikritik oleh Elizabeth sendiri sebelum itu.

Siasatan berikutnya mengesahkan dakwaan John Carreyrou. Dengan dakwaan ini, tiadak apa pun yang dapat menyelamatkan Elizabeth Holmes dan Theranos.

Nilai Theranos jatuh sepuluh kali ganda dan pengasasnya menerima gelaran baru: "Salah satu Pemimpin Perniagaan Paling Mengecewakan di Dunia" oleh majalah Forbes.

Fenomena Theranos boleh dijelaskan kerana syarikat permulaan perubatan adalah sangat jarang di Silicon Valley.

Jadi apabila seorang pemimpin syarikat yang berhenti belajar daripada universiti bercakap mengenai teknologi masa depan sangat menarik perhatian orang ramai sebagaimana Apple.

Para pelabur yakin bahawa Elizabeth sudah ditakdirkan untuk berjaya. Malangnya, Apple dan Theranos sangat berbeza.

Dikatakan bahawa salah satu lagi kesilapan Elizabeth adalah gaya pengurusannya yang autoritarian. Beliau melihat dedikasi terhadap matlamat sebagai landasan kejayaan perniagaannya.

Bekerja lebih masa dan kekal di pejabat sehingga lewat petang adalah amalan biasa di Theranos. Sebaliknya, para pekerja tidak digalakkan untuk mengkritik pihak pengurusan.

Elizabeth tidak menggemari apabila orang lain menunjukkan kekurangannya dan memilih untuk membuat keputusan sendiri.

Digabungkan dengan kekurangan kepakaran, Elizabeth kelihatan lebih seperti satu jenaka.

Pada Mei 2017, kira-kira 99% pemegang saham Theranos mencapai persetujuan dengan syarikat itu untuk menolak semua litigasi semasa dan berpotensi sebagai pertukaran saham pilihan.

Elizabeth mengeluarkan sebahagian daripada ekuitinya untuk mengimbangi sebarang pencairan nilai saham kepada para pemegang saham yang tidak mengambil bahagian.

Pada Mac 2018, Elizabeth menyelesaikan kes tuntutan Suruhanjaya Sekuriti dan Bursa A.S.

Tuduhan penipuan tersebut termasuklah tuntutan palsu oleh Theranos bahawa teknologi itu digunakan oleh Jabatan Pertahanan A.S. dalam situasi pertempuran.

Syarikat itu juga berbohong apabila ia mendakwa mempunyai aliran pendapatan RM415 juta pada tahun 2014. Pada tahun itu, syarikat itu hanya membuat memperoleh RM415,000.

Pada Jun, 2018, selepas siasatan oleh Pejabat Peguam AS di San Francisco yang berlangsung lebih daripada 2 tahun, juri besar persekutuan mendakwa Elizabeth dan bekas ketua pegawai operasi serta presiden Theranos, Ramesh Balwani dengan 9 tuduhan penipuan wayar dan dua tuduhan konspirasi untuk melakukan penipuan wayar.

Pihak pendakwa mendakwa bahawa Elizabeth dan Ramesh terlibat dalam 2 skim jenayah, satu untuk menipu pelabur dan satu lagi untuk menipu doktor serta pesakit.

Selepas dakwaan dikeluarkan, Elizabeth meletak jawatan sebagai Ketua Pegawai Eksekutif Theranos tetapi kekal sebagai ketua lembaga.

Kes ini sedang masih dibicarakan di Mahkamah Daerah A.S. di San Jose di mana Elizabeth Holmes dan Ramesh Balwani mengaku tidak bersalah. Mereka berhadapan dengan hukuman 20 tahun penjara jika didapati bersalah.

Baru-baru ini, HBO menyiarkan dokumentari "The Inventor: Out for Blood di Silicon Valley".

Dokumentari ini mengkaji mengapa sesetengah orang menganggap Elizabeth Holmes sebagai penipu dan sociopath, sementara yang lain masih menganggapnya sebagai seorang yang berwawasan dan genius yang disalahfaham.

Ramai orang berfikir bahawa Elizabeth menyembunyikan kebenaran dan memberitahu pelabur tentang kejayaan syarikatnya kerana dia benar-benar percaya bahawa Theranos berada di ambang dalam menghasilkan peranti prototaip perubatan yang menggemparkan dunia sains.


Ekspedisi Membawa Bongkah Ais Dari Artik Ke Titik Khatulistiwa Tanpa Peti Sejuk Pada 1959

Antara ciptaan teragung manusia adalah peti ais. Penciptaan peti ais sememangnya telah mengubah dan memajukan gaya hidup manusia kerana kemampuannya untuk memelihara stok makanan seperti daging, sayur dan ikan dalam tempoh yang lama.

Sejarah penciptaan peti sejuk pernah kami siarkan satu ketika dahulu. Sebelum kewujudan peti sejuk, orang dahulu mempunyai pelbagai cara unik untuk menyimpan makanan bagi mengelakkannya daripada cepat rosak dan perkara ini ada kami tulis dalam artikel "Bagaimanakah Orang Dulu-dulu Simpan Makanan?".

Ketika musim bunga tahun 1959, telah diadakan sebuah cabaran pertunjukan awam terbesar atau public stunt dimana sebuah bongkah ais seberat 3 tan telah di pindah melalui jalan darat dan laut daripada kawasan Artik dan kawasan titik Khatulistiwa di Afrika Tengah.

Perjalanan ini mengambil masa kira-kira 4 minggu dan terpaksa melalui banyak negara termasuklah kawasan padang Sahara dimana suhunya mencecah 50 darjah selsius. Apa yang menjadikan cabaran ini lebih menarik adalah peserta tidak dibenarkan menggunakan peti ais untuk memindahkan ais ini.

Idea mengenai cabaran yang dianggap hampir mustahil ini dicetuskan oleh sebuah stesyen radio, Radio Luxembourg yang mencabar mana-mana pihak untuk memindahkan bongkah ais seberat 3 tan dari Artic kepada titik Khatulistiwa tanpa mengguna sebarang teknologi peti sejuk.

Kerana terlampau yakin bahawa cabaran ini tidak mampu dilakukan oleh sesiapa sahaja, stesyen radio tersebut turut mengumumkan bahawa mereka akan menghadiahkan 100,000 francs untuk setiap kilongram yang masih tinggal apabila bongkah ais tersebut selamat sampai ke destinasi.

Jumlah hadiah ini bersamaan sekitar $17,000 bagi setiap kilogram dalam nilai matawang 2019, jumlah yang dianggap cukup lumayan.

Birger Natvik, iaitu Pengarah Urusan syarikat Glassvatt, sebuah syarikat insulasi daripada Norway terdengar mengenai pengumuman mengenai cabaran tersebut dan mencadangkan syarikatnya untuk menyahut cabaran tersebut. Beliau berpendapat ini merupakan platform terbaik membuktikan keberkesanan produk ciptaan syarikatnya.

Beliau berpendapat sekiranya bongkah ais tersebut dibungkus rapi dengan lapisan gelas fiber, mereka mampu meminimumkan kadar pencairan ais tersebut. Selain untuk tujuan mempromosi, beliau percaya mampu memperolehi beberapa juta francs sekiranya berjaya melakukannya.

Apabila syarikat tersebut mengumumkan akan menyahut cabaran tersebut, orang ramai mula membuat spekulasi berapakah berat ais yang tidak cair apabila tiba di destinasi kelak. Pihak media turut membuat anggaran berapa banyakkah keuntungan yang akan diperolehi syarikat tersebut kelak.

Apabila stesyen radio menyedari kerugian yang mungkin dialami sekiranya terdapat syarikat yang benar-benar dapat melakukannya, mereka mula khuatir dan bertindak menarik balik tawaran yang dibuat sebelum itu. Walaupun dianggap sebagai tindak pengecut, ianya satu tindakan yang bijak kerana mereka sememangnya bakal mengalami kerugian besar sekiranya tidak menarik balik tawaran tersebut.

Walaupun cabaran tersebut telah ditarik balik, ekspedisi ini telah mendapat liputan yang sangat meluas. Ini menyebabkan syarikat Glassvatt mengambil keputusan untuk meneruskan ekspedisi ini. Bagi mereka, sekurang-kurangnya kejayaan mereka bakal memberi lebih banyak pendedahan kepada media tentang produk yang mereka hasilkan.

Menyedari potensi pemasaran daripada ekspedisi gila ini, syarikat-syarikat besar seperti Shell dan Scania telah bersetuju untuk memberi tajaan. Shell telah menyediakan bantuan minyak sepanjang perjalanan tersebut sementara Scania pula telah menyediakan trak bagi mengangkut bongkah ais tersebut.

Secara keseluruhannya, pelbagai penaja daripada 8 buah negara telah menaja bagi ekspedisi ini. Sumber ais glasier daripada kawasan Svartisen yang terletak di kawasan Selatan Artic telah digunakan. Bongkahan-bongkahan ais seberat 200 kg telah dipotong menggunakan gergaji dan telah dipindahkan ke pusat pengumpulan di bandar Mo i Rana.

Bongkah-bongkah ais kecil ini dicairkan terlebih dahulu dan dibekukan semula dalam sebuah bekas besar yang diperbuat daripada besi. Bekas ini kemudiannya ditutup dan diseliputi dengan kayu dan gelas fiber sebagai bahan insulasi bagi memastikan kadar cairan ais tersebut dapat diperlahankan.

Bekas yang berisi bongkah ais seberat 3050 kg tersebut kemudiannya diletakkan di atas trak yang akan membawanya merentasi pelbagai negara dalam perjalanan sejauh 8500 kilometer. Perjalanan tersebut turut diekori rapat oleh sebuah van yang membawa pelbagai alatan dan sebuah kereta sedan yang dinaiki pasukan media yang membuat dokumentari mengenai ekspedisi tersebut.

Pada tarikh 22 Februari 1959, pasukan ini memulakan berjalanan dari Mo i Rana ke destinasi terakhir mereka di titik Khatulistiwa.

Di negara-negera Eropah, pasukan ini telah disambut dengan meriah di setiap tempat yang mereka singgah. Selain misi untuk memindahkan ais, mereka turut membawa bersama kelengkapan perubatan seberat 300 kg untuk diagihkan kepada sebuah hospital di Gabon yang menjadi destinasi terakhir mereka.

Di Paris, ekspedisi ini turut dikawal oleh polis dan ahli pasukan ini turut dijemput oleh Datuk Bandar Paris untuk menjamu selera. Di Marseille, trak tersebut kemudiannya diangkat ke atas kapal kargo dan dibawa belayar merentasi lautan Mediterranean. Setibanya di Algiers, berat bongkah ais tersebut ditimbang untuk mengetahui berapakah jumlah ais  yang telah cair.

Perjalanan merentasi negara-negara Eropah tidak mempunyai sebarang masalah. Cabaran bermula apabila mereka terpaksa merentasi padang pasir Sahara yang sangat panas. Keadaan turut diburukkan dengan keadaan negara Algeria yang pada ketika itu sedang berada dalam konflik dimana penduduknya sedang menuntut kemerdekaan daripada penjajah Perancis.

Ternyata ianya bukan tugas yang mudah kerana berat bongkah ais yang dibawa dan ketiadaan jalan raya bagi merentasi Sahara. Setiap kali tayar trak terlekat dalam pasir,  krew terpaksa menggali pasir bagi membolehkan trak tersebut meneruskan perjalanan.

Setelah 27 hari pemanduan, trak ini akhirnya tiba di destinasi terakhir mereka  di Libreville. Bongkah ais ini kemudiannya ditimbang. Mengejutkan, hanya 336 kg sahaja daripadanya yang cair. Jumlah ini bersamaan hanya 11 peratus sahaja daripada berat asal bongkah ais ini.

Bongkah ais tersebut kemudiannya dipotong kecil dan dibahagikan kepada penduduk tempatan yang langsung tidak pernah melihat ais seumur hidup mereka. Sebahagian kecil daripada bongkah ais tersebut dibawa pula dan digunakan untuk dihidang kepada para wartawan yang menemuramah pasukan ini di Oslo kemudiannya.

Ekspedisi ini dianggap sebagai pertunjukan awam (public stunt) terbesar dunia yang pernah diadakan. Bukan sahaja cabaran ini berjaya mencapai matlamatnya, ianya turut mendapat liputan menyeluruh daripada media seluruh dunia yang secara tidak langsung memberi pendedahan kepada syarikat-syarikat yang turut menaja dalam menjayakan ekspedisi ini,


Adakah Ikan Di Lautan Kencing Dalam Air?

Jika anda pernah merenung ke dalam akuarium atau pernah tertelan air ketika berenang-renang di laut, pasti anda tertanya-tanya berapa banyak air tersebut yang mengandungi air kencing.

Sudah tentu ia merupakan soalan yang tidak menyenangkan tetapi dengan berbilion-bilion haiwan akuatik yang terdapat di dalam laut, sudah pasti kesemua bahan buangan tersebut berlegar-legar di dalam air.

Dari segi soalan awal artikel ini, jawapannya adalah, ya, haiwan akuatik memang kencing di dalam laut. Dan sebenarnya, bahan buangan ini merupakan sebahagian penting kepada ekosistem marin global!

Walaupun ini bukan subjek yang dilihatkan sebagai sesuatu yang sopan untuk dibincangkan, tak dapat dinafikan bahawa semuanya makhlum bernyawa kencing.

Keupayaan untuk membuang bahan buangan adalah penting untuk fungsi normal sesuatu organisma. Walau bagaimanapun, cara pengeluaran sisa ini mungkin berbeza-beza antara spesies dan apa yang berlaku di dalam air adalah lebih menarik.

Ini terutamanya kerana adalah sukar untuk mengetahui bila dan dari mana makhluk air itu kencing kerana dikelilingi oleh air!

Walau bagaimanapun, para penyelidik telah melakukan kajian yang mendalam mengenai subjek ini kerana kita tahu air kencing kita sangat kaya dengan nutrien.

Jadi, sudah tentu air kencing makhluk laut juga mempunyai nutrien, mineral dan asid amino tertentu yang dilepaskan ke dalam air.

Sebenarnya, air kencing dari makhluk laut membentuk bahagian utama kitaran nutrien di lautan kita.

Sama ada kita bercakap mengenai beratus-ratus gelen sehari yang dikeluarkan dari ikan paus atau beberapa titis amonia yang dirembeskan dari insang ikan tropika yang kecil, proses pembuangan air adalah unsur utama ekosistem yang berkembang pesat.

Sebagai contoh, seekor paus biru yang merupakan haiwan paling besar di dunia mampu membesar sehingga seberat 200 tan. Dan setiap hari, haiwan ini akan mengeluarkan di antara 200 hingga 300 gelen air kencing.

Sumber makanan bagi ikan ini iaitu krill, biasanya hidup lebih daripada 300 kaki ke bawah laut. Dan apabila paus biru ini makan, ia biasanya makan di kedalaman yang dalam.

Namun ketika ia mencerna makanan dan kencing, ia dilakukan berhampiran dengan kawasan permukaan, mengagihkan semula nutrien dari makanan ke kawasan yang lebih tinggi di lautan.

Selain itu, disebabkan oleh corak paus migrasi dalam tempoh yang panjang yang mana selalunya merentasi lautan, timbunan air kencing dikeluarkan oleh seperti baja.

Phytoplankton adalah asas mikroskopik untuk semua kehidupan di lautan dan nitrogen serta air kencing paus yang kaya dengan fosforus dari ikan paus dan haiwan marin bermigrasi besar yang lain adalah sumber makanan yang ideal untuk makhluk kecil ini.

Tanpa kita ketahui, berjuta-juta galon air kencing ikan paus yang dibuang ke lautan setiap hari membantu untuk menjaga seluruh kitaran kehidupan lautan lain.

Jika kita fikir tentang haiwan yang bersaiz besar, sudah tentu air kencing haiwan ini sangat banyak. Namun bagaimana dengan ikan yang bersaiz kecil?

Bagaimana air kencing haiwan laut kecil yang sedikit boleh memberikan kesan kepada lautan yang sangat luas?

Sebenarnya, air kencing ikan-ikan kecil mungkin tidak sehebat air kencing ikan paus yang seperti baja, namun bagi kawasan "kejiranan" ikan kecil, bahan buangan yang dirembeskan boleh memberikan kesan.

Apabila berkaitan dengan terumbu karang dan ekosistem pantai yang lain, nutrien tidak selalu menjadi bekalan yang kaya. Tetapi ia tetap mempunyai populasi yang berkembang pesat dan pelbagai.

Apabila beratus-ratus spesies ikan kencing berhampiran dengan terumbu karang, nutrien dalam air kencing ini segera disedut oleh batu karang dan yang lainnya.

Nitrogen dan fosforus yang terkandung dalam air kencing ikan, serta pelbagai asid amino dan mineral lain boleh membantu terumbu karang tumbuh sihat dan berkembang.

Tak semua ikan diciptakan sama, jadi tak semua ikan mampu memberikan kesan yang sama.

Ikan air masin cenderung untuk tidak buang air kecil kerana ia lebih mudah untuk mengekalkan kestabilan osmosis dengan persekitaran sendiri.

Kebanyakan ikan air masin mengeluarkan ammonia melalui insang disebabkan ini adalah salah satu daripada beberapa produk buangan yang kerap dihasilkan, berikutan garam berlebihan dalam badan.

Sebaliknya, ikan air tawar mungkin mengeluarkan ammonia melalui insang, tetapi ia juga mempunyai liang kencing di mana ia boleh menghilangkan air berlebihan.

Air ini mungkin mempunyai asid amino, urea dan asid organik lain, seperti kreatinin dan creatine.

Banyak kajian penyelidikan telah menunjukkan bahawa kawasan yang mempunyai populasi ikan yang tinggi mempunyai lebih banyak air kaya nutrien dan terumbu karang dan tumbuh-tumbuhan lautan tumbuh 1.5 hingga 4 kali lebih cepat daripada di kawasan-kawasan kekurangan ikan.

Walaupun hakikat haiwan marin menjadikan lautan sebagai tandas, namun kegiatan manusia yang juga menjadikan lautan sebagai tandas dan tong sampah adalah sangat membahayakan.

Produk sisa manusia mempunyai kepekatan produk sisa yang tinggi, yang sebenarnya boleh merosakkan ekosistem dan tidak bermanfaat.

Tambahan pula, kesan pencemaran, lambakan, perubahan iklim dan penangkapan ikan berlebihan bermakna bahawa populasi lautan berkurangan pada kadar yang membimbangkan.

Anggaran mengatakan bahawa kira-kira 50% daripada kehidupan marin telah dihapuskan dalam tempoh 40 tahun yang lalu, yang bermaksud bahawa 50% air kencing yang dipam ke dalam lautan juga hilang.


5 Permainan Video Yang Memaparkan Negara Kita, Malaysia

Walaupun negara kita menjadi salah satu lokasi paling popular syarikat pengeluar permainan video beroperasi, sayangnya tidak banyak usaha untuk menjadikan Malaysia sebagai latar belakang dalam perisian tersebut. Mungkin kerana negara kita aman agaknya.

Negara seperti Russia, Afghanistan, Amerika Syarikat, Britain dan negara-negara Afrika kerap dipilih untuk divisualisasikan semula sehinggakan banyak pengeluar berjaya membina semula lokasi di dalam negara tersebut, sebagai tempat di mana jalan ceritanya berlaku untuk tontonan semua.

Walaupun tidak banyak, telah wujud beberapa judul permainan video yang memaparkan negara kita. Kita tolak dulu kesemua judul perisian Formula 1 yang memaparkan litar Sepang, kami tak masukkan dalam senarai ini ya. Berikut adalah 5 permainan video yang memaparkan negara kita.

Negara kita tidak dipaparkan dalam filem Iron Man 2, tetapi untuk salah satu misi dalam permainan video rasmi filem tersebut - Tony Stark dan rakannya James Rhodes perlu terbang ke Malaysia bagi membereskan sebuah markas penjahat bernama Advanced Idea Mechanic. Plot ceritanya jauh berbeza dengan filem tau.

Markas tersebut pula terletak dalam kawasan yang agak tersembunyi, berada di tengah-tengah hutan dengan infrastruktur yang menyerupai bangunan kuil di luarnya. Sementara bahagian dalam markas tersebut yang perlu dihapuskan pula menyerupai sebuah masjid. Kami tidak merasakan wujud niat tersembunyi di situ.

Kajian yang dijalankan oleh penerbit agak lemah sehingga tak jelas ke-Malaysia-an lokasi tersebut.

Salah satu paparan paling menyeluruh melibatkan lokasi ikonik Malaysia iaitu Menara Berkembar Petronas, menara tersebut menjadi pentas kepada watak utama tajuk Hitman, iaitu Agent 47 menjalankan tugasnya. Dalam tugasan ke 10 beliau, Agent 47 ditugaskan untuk menyelinap masuk ke Menara Berkembar Petronas bagi membunuh seorang penggodam kelahiran Indonesia berwarganegara Malaysia bernama Charlie Sidjan.

Malangnya, maklumat yang diperolehi oleh Agent 47 ketika itu hanya memaparkan wajahnya semasa berusia 6 tahun jadi pemain perlu mengenalpasti rupa wajah Charlie yang dewasa sendiri. Menara Berkembar Petronas dipaparkan dalam durasi yang lama namun rekaan dalamannya agak berlainan berbanding yang sebenar.

Apa yang mencacatkan paparan ini adalah individu yang berada di dalam KLCC itu mengucapkan selamat seperti masyarakat India serta bercakap dengan slanga negara tersebut. Baju uniform pasukan polis juga berwarna coklat. Mungkin penerbit perisian Hitman 2 mengambil rujukan daripada tayangan filem Tamil.

Negara kita dipaparkan secara sangat meluas dalam judul SOCOM 4 yang diterbitkan pada tahun 2011. Satu pasukan askar kelolaan NATO ditugaskan untuk menghapuskan sebuah kumpulan gerila pemberontak yang menggelarkan diri mereka 'Naga' dan beroperasi di negara kita.

Walaupun paparan tentang negara kita dipaparkan secara agak longgar, pengeluar tajuk ini sekurang-kurangnya berjaya memaparkan dialog-dialog serta adegan yang agak lucu aksi pengganas. Namun slanga yang digunakan watak, lebih mirip dengan slanga Indonesia atau masyarakat Borneo. Bolehlah. Usaha tu ada.

Salah satu rekaan semula paling realistik Kuala Lumpur yang dipaparkan dalam permainan video, Burnout Dominator memilih untuk menjadikan laluan di sekeliling Bangunan Sultan Abdul Samad sebagai lokasinya. Kenapa? Mungkin kerana mat-mat motor kerap melepak di Dataran Merdeka agaknya.

Harus diakui rekaannya tidaklah serupa dengan lokasi sebenar, terpaksa diolah untuk membolehkan laluan trek dibina dengan lebih berkesan tetapi usaha untuk memadankan papan tanda, bangunan serta pokok yang ditanam harus dipuji. Trek yang digelarkan 'Spiritual City' bagaimanapun gagal mereka semula kesesakan trafik yang kerap membelenggu Kuala Lumpur.

Bagi peminat permainan video popular Street Fighter IV, pasti ramai yang menyedari salah satu pentas latar belakang yang dibina untuk permainan video tersebut sebenarnya memaparkan negara kita. Kami andaikan ini disebabkan banyak rekaan latar yang digunakan dalam judul tersebut, sebenarnya dibina di negara kita melalui sebuah studio yang bernama Streamline Studio.

Latar belakang bernama 'Kanzuki Beach Stage' sempena nama keluarga British pemilik pantai tersebut (dasar penjajah!) memaparkan beberapa orang wanita dalam keadaan kurang berpakaian, bersorak menyaksikan pertarungan sambil dibantu beberapa ekor monyet dan penyu. Kami tidak tahu mengapa penyu itu ada di situ kerana tidak nampak ia seakan sedang bertelur.

Elemen rekabentuk chalet yang dipaparkan memang kena dengan rekaan chalet di negara kita. Namun satu elemen yang paling tepat sekali adalah prop beberapa helai kain batik yang sedang dijemur di sidaian.


Keunikan Seni Lukisan Daripada Tanaman Padi Jepun

Sejak tahun 1993, para petani di sebuah kawasan perkampungan di Jepun telah melakukan sesuatu yang tidak pernah dilakukan oleh mana-mana petani sebelum itu. Dengan mencampurkan pelbagai jenis tanaman padi, mereka akan menghasilkan sesuatu lukisan yang boleh dilihat pada kawasan sawah padi itu sendiri.

Setiap tahun, petani dari kampung Inakadate akan menanam padi yang akan menghasilkan pelbagai warna untuk menghasilkan lukisan tertentu yang dapat dilihat dengan jelas sehinggalah tibanya musim menuai.

Antara lukisan yang pernah dihasilkan termasuklah lukisan Mona Lisa dan imej individu-individu penting dalam sejarah seperti Marilyn Monroe serta ikon-ikon popular dari Jepun seperti Naruto. Untuk menyaksikan keseluruhan lukisan ini dengan jelas, sebuah menara tinjau telah dibina.

Keunikan seperti ini yang tidak dapat dilihat dimana-mana tempat lain di seluruh dunia ternyata berjaya menarik ribuan pelancong dari luar untuk datang ke kampung ini dan melihat sendiri lukisan yang terhasil daripada tanaman padi itu sendiri. Malah, kadang-kala pengunjung terpaksa melalui kesesakan jalan raya yang panjang semata-mata untuk menyaksikan sendiri keunikan seni lukisan daripada tanaman padi ini.

Kira-kira 20 tahun dahulu, kawasan kampung ini semakin sunyi sepi akibat jumlah populasi penduduk yang semakin mengecil. Masalah ekonomi negara dan penurunan pendapatan penduduk daripada aktiviti penanaman padi mengeruhkan lagi keadaan penduduk di kampung ini.

Satu-satunya kebanggaan di kawasan kampung ini adalah penemuan tanah pertanian padi yang dikatakan sudah wujud sejak 2000 tahun lalu, menjadikannya salah satu kawasan pertanian tertua di bahagian utara Jepun.

Bagi menarik minat orang luar ke sini, mereka pernah membina sebuah taman tema dengan mengetengahkan tema Neolitik. Bukan sahaja ianya satu kegagalan besar, ianya telah membazirkan begitu banyak wang sehingga menyebabkankan kampung tersebut terpaksa menanggung hutang sebanyak $106 juta yakni 3 kali ganda daripada bajet tahunan mereka.

Bagi menghasilkan lukisan daripada tanaman padi pula, ia hanya memerlukan kos sekitar $35,000 setiap tahun untuk menyewa, menanam dan memeliharanya. Setiap tahun, ia mampu menjana pendapatan sehingga $70,000 daripada sumbangan pelancong yang datang ke sini.

Jumlah yang dikutip ini sepenuhnya adalah derma dan sumbangan daripada pelancong luar yang datang untuk menyaksikan sendiri seni lukisan ini. Dalam erti kata lain, para pengunjung boleh datang dan melihat sendiri lukisan-lukisan yang ada secara percuma.

Menghasilkan lukisan seperti ini bukanlah kerja mudah dan memerlukan kepakaran tertentu. Sebelum sesuatu lukisan ditentukan, mereka akan menggunakan komputer bagi membuat lakaran kasar imej yang ingin dihasilkan dan menentukan warna padi yang perlu ditanam.

Kemudian, puluhan hingga ratusan pekerja akan menanam padi berdasarkan warna padi tertentu yang perlu dirujuk pada imej yang telah dihasilkan terlebih dahulu. Padi yang mempunyai warna merah gelap, kuning dan putih ini merupakan padi yang telah diubah secara genetik yang akan digunakan bersama-sama padi biasa bagi menghasilkan imej yang telah dilakar.

Imej dan lukisan yang dihasilkan juga semakin bertambah baik setiap tahun memandangkan kebanyakannya menggunakan teknik cuba jaya dan para petani ini semakin mahir melakukannya saban tahun.

Walaupun terdapat beberapa kawasan perkampungan lain di Jepun yang cuba meniru apa yang dilakukan oleh penduduk kampung Inakadate, ianya masih tidak dapat menandingin kehebatan lukisan penduduk di kampung ini. Lukisan yang dihasilkan sangat jitu sehinggakan ada pelancong yang bertanyakan sekiranya lukisan yang dihasilkan adalah dengan mengecat padi itu sendiri.


Sejarah Taiwan Dalam Mengiktiraf Perkahwinan Sejenis (Sama Jantina)

Dalam era moden, kemajuan dan pembangunan masyarakat mempunyai takrifan yang sangat berbeza dengan apa yang difahami masyarakat tidak lama dahulu.

Bayangkan, majoriti pegangan dan ideologi masyarakat yang diamalkan oleh orang ramai khasnya di kawasan Asia 50 tahun sedikit sebanyak telah berjaya diubah dan digantikan dengan kepercayaan baru. Isu LGBT menjadi salah satu senjata paling berjaya, mengubah pandangan masyarakat di negara Eropah barat, Amerika utara dan selatan untuk menerima keterbukaan jantina, menghapuskan sempadan yang telah wujud sekian lama.

Isu yang diperjuangkan sekian lama akhirnya berjaya juga menyusup masuk ke benua Asia, dengan pengumuman kerajaan Taiwan untuk membenarkan perkahwinan sesama jantina direkodkan secara rasmi bermula pada 17 Mei 2019. Persoalannya, bagaimana Taiwan sampai ke tahap ini sehingga menjadikan Taiwan negara Asia pertama mengiktiraf isu ini secara terbuka?

Sejarah bagaimana Taiwan mula menerima gerakan LGBT secara terbuka boleh dikatakan bermula sejak penghujung abad ke 19, namun gerakan itu benar-benar bermula secara lebih pesat sekitar penghujung abad ke 20. Sebuah novel bertajuk 'Niezi' atau 'Sons of Sins' yang terbit pada tahun 1983 , menceritakan tentang seorang pemuda bernama Li-Qing yang menjalinkan hubungan dengan rakan sekelasnya bernama Zhao Ying.

Ekoran tertangkap, Li-Qing dihalau keluar oleh ayahnya memaksa dia mencari tempat tinggal dan perlindungan bersama komuniti gay, menyebabkan dia terjerumus ke dalam hidup tidak bermoral itu. Novel itu kemudiannya diadaptasikan ke dalam bentuk filem pada tahun 1986 membuka ruang diskusi dan memperkenalkan corak hidup gay, kepada masyarakat Taiwan dengan lebih meluas.

Perkahwinan pertama sama jantina tidak rasmi di Taiwan dilakukan oleh seorang penulis Taiwan, bernama Shy Yu Shen dengan 'pasangannya' seorang warga Uruguay bernama Gray Garriman dilangsungkan pada tahun 1996. Shu dalam ucapannya mengakui dirinya mewakili semua individu songsang di Taiwan, menyuarakan harapannya agar kerajaan Taiwan membuka ruang bagi membolehkan perkahwinan sama jenis diiktiraf.

Komuniti masyarakat Taiwan juga dilihat tidak memberikan sebarang reaksi negatif terhadap perkahwinan tersebut, kerana sudah wujud bentuk-bentuk penerimaan terhadap perkahwinan sama jantina pada peringkat masyarakat, politik dan budaya Taiwan. Kelompok gay bebas menjalinkan hubungan secara terbuka di tempat awam, dengan kewujudan bar untuk golongan gay dibenarkan berleluasa.

Budaya penerimaan terhadap aktiviti LGBT di Taiwan seterusnya mula meliputi aspek politik sendiri, dengan kerajaan Taiwan sendiri secara terbuka mula memperkenalkan banyak langkah bagi mengembangkan budaya tersebut di negara mereka.

Presiden Taiwan, Chen Shui-Bian pada tahun 2002 menjemput kumpulan aktivis gay bagi membincangkan tuntutan yang dimahukan mereka. Bagi menggalakkan lagi penerimaan, kerajaan Taiwan sendiri melalui biro penerangan kerajaan mereka mengeluarkan dana bagi mengadaptasikan novel 'Crystal Boys' ke dalam bentuk siri televisyen, bagi tayangan dalam saluran kerajaan pada tahun 2003.

Usaha untuk meluluskan perkahwinan sejenis di Taiwan buat kali pertama gagal, selepas parlimen Taiwan menolak usul tersebut yang dilakukan pada tahun 2005. Beberapa peristiwa kecil seperti perkahwinan lesbian pertama berlaku sebelum kerajaan Taiwan melakukan pungutan suara pada tahun 2013, meminta pandangan orang ramai berkenaan isu perkahwinan sejenis.

Hanya pada tahun 2016, selepas lebih berpuluh tahun berdiam diri - golongan penganut ajaran Katolik melakukan bantahan kerana merasakan gerakan untuk menormalisasikan LGBT sudah melampaui batas. Bantahan yang dilakukan pada 29 November 2016 dianjurkan sebagai tindak balas kepada satu perkhimpunan LGBT pada bulan Oktober 2016 yang disertai 80,000 penyokong LGBT.

Tunjuk perasaan itu bagaimanapun dilihat tidak memberikan sebarang kesan ke atas kerajaan Taiwan yang dilihat terus menyokong sepenuhnya usaha gerakan LGBT di negara tersebut.

Tarikh 24 Mei 2017 menjadi hari terpenting dalam sejarah gerakan LGBT di Taiwan, selepas mahkamah Taiwan mengisytiharkan undang-undang negara tersebut tidak sepatutnya menghalang pasangan sama jenis daripada mendaftarkan perkahwinan mereka. Hujahnya, sekiranya mana-mana perkahwinan yang diadakan tidak dibenarkan untuk didaftar - ini sebenarnya melanggar perlembagaan negara tersebut yang mengamalkan dasar sama rata pada semua penduduknya.

Pengisytiharan itu dilihat sebagai pembuka jalan kepada perjuangan golongan LGBT selama ini yang mahu kerajaan Taiwan mengiktiraf perkahwinan mereka. Dengan pengumuman itu, sebarang bentuk perkahwinan di Taiwan tidak lagi wajib dilihat sebagai penyatuan antara lelaki dan wanita, tetapi perlu dilihat terbuka tanpa mengambil kira jantina.

Atas keputusan mahkamah itu, parlimen Taiwan diberi tempoh dua tahun untuk meminda undang-undang negara mereka bagi membolehkan perkahwinan sama jantina didaftarkan.

Pada 17 Mei 2019, kerajaan Taiwan meluluskan sepenuhnya perkahwinan sejenis di negara mereka melalui proses undian. Dalam ucapannya; Presiden Taiwan Tsai Ing-Wen menyebut bahawa "cinta sudah menang dan Taiwan mengambil langkah berani dalam menuju kesamarataan. Langkah ini juga bakal menjadikan Taiwan negara yang lebih baik."

Tarikh 24 Mei 2019 bakal menjadi tarikh akhir bagi kerajaan Taiwan memuktamadkan segala aspek yang perlu diubah, dengan pelbagai pindaan ke atas sistem cukai, pendaftaran perkahwinan, isnurans dan juga hak penjagaan anak yang baru perlu diperkenalkan. Bermula pada 25 Mei 2019, semua pasangan di Taiwan tak kiralah pasangan heteroseksual atau homoseksual akan mempunyai hak yang sama dalam setiap aspek.

Diramalkan langkah serupa bakal dilaksanakan di beberapa buah negara di Asia Tenggara, dengan Thailand bakal menjadi negara kedua memperkenalkan dasar serupa sekiranya semua berjalan lancar. Vietnam misalnya sudahpun membuang perbuatan LGBT sebagai satu bentuk jenayah pada tahun 2015 dan membenarkan penukaran jantina pada pendaftaran, sekiranya pembedahan pertukaran jantina telah dilakukan.

Myanmar berjaya menganjurkan perhimpunan LGBT pertama mereka pada bulan Januari tahun 2019 yang disertai lebih 6,000 pengunjung, mengikut jejak langkah negara Kemboja yang membenarkan penganjurannya yang sudah bertahun-tahun diadakan.

Tinggal hanya beberapa negara saja di Asia Tenggara yang masih degil untuk melakukan perubahan dan mengiktiraf LGBT secara rasmi iaitu negara kita, Singapura, Brunei dan juga Indonesia.

Walaupun begitu, Singapura tetap membenarkan penganjuran perarakan PRIDE LGBT yang kini sudah masuk tahun ke 10 penganjurannya. Setakat ini, Perdana Menteri Singapura, Lee Hsien Loong masih lagi tidak berganjak daripada keputusannya untuk menolak sebarang bentuk pemikiran liberal seperti LGBT daripada diiktiraf secara rasmi.

Kita pula? Entahlah. Walaupun kerajaan kita sudah berulang kali mengisytiharkan mustahil untuk Malaysia mengikut jejak langkah Taiwan, gerakan yang mahu mengubah pandangan itu nampak semakin aktif kebelakangan ini - dibantu oleh individu-individu berpengaruh dalam masyarakat.

Sekiranya Taiwan yang liberal pun memerlukan berpuluh tahun untuk mengiktiraf perkahwinan sejenis, kami harapkan masyarakat Malaysia dapat terus bertahan dan tidak membenarkan gejala songsang ini diterima secara rasmi, di negara kita walau berapa lama pun masa diperlukan kita.


5 Negara Yang Rakyatnya Paling Muram Dalam Dunia

Sakit jiwa merupakan salah satu penyakit yang sangat misteri. Apa yang lebih menakutkan, majoriti individu yang mengidap penyakit seperti kemurungan atau depresi, tidak pun menyedari mereka mempunyainya.

Tekanan hidup, keperluan pekerjaan serta tekanan menguruskan keluarga kerap kali menjadi punca utama mengapa ramai di kalangan kita mengalami masalah kemurungan. Selain faktor peribadi, suasana serta budaya hidup juga menjadi penentu tahap kesihatan mental seseorang. Apa yang menakutkan, kajian di seluruh dunia mendapati berlaku kenaikan lebih 18% individu yang mempunyai masalah kemurungan dalam tempoh 10 tahun kebelakangan ini.

Persoalannya, di negara manakah nisbah penduduk paling ramai mengalami depresi atau kemurungan ditemui? Berikut adalah lima negara paling tinggi kadar kemurungan dan sakit mental di kalangan penduduk mereka.

Dengan jumlah penduduk seramai lebih 260 juta orang, ketika ini dianggarkan 3.7% daripada jumlah keseluruhan penduduk Indonesia atau 9 juta orang, mempunyai masalah depresi. Sementara itu, 3.3% daripada penduduk negara tersebut mempunyai masalah kebimbangan melampau atau 8.1 juta orang.

Satu perkara yang menjadi masalah kepada negara tersebut adalah jumlah petugas perubatan yang sangat kecil jumlahnya bagi menangani masalah kemurungan dan kebimbangan. Dengan hanya 773 orang pakar sakit jiwa dan 451 orang pakar psikologi, amat sukar untuk lebih 16 juta orang mendapatkan rawatan yang sempurna. (rujukan)

Negara yang terkenal dengan bola sepak serta kehidupan yang santai ini menyembunyikan realiti sebenar tahap kesihatan mental masyarakat mereka. Dianggarkan lebih 11 juta penduduk Brazil atau 5.8% mengalami masalah kemurungan sementara 19 juta lagi mengalami kebimbangan melampau.

Penyelidik berpendapat faktor sosial dan ekonomi yang tidak seimbang menyebabkan situasi ini berlaku. Kes-kes keganasan serta kemiskinan menjadi punca utama mengapa terlalu ramai rakyat Brazil mengalami masalah mental setiap hari. (rujukan)

Amerika Syarikat menduduki tempat ketiga, mencatatkan lebih 17.5 juta orang pengidap masalah depresi dan 18.7 juta orang mengalami masalah kebimbangan. Statistik ini mewakili 5.9% dam 6.3% jumlah keseluruhan populasi negara tersebut.

Satu-satunya negara maju yang terletak dalam kedudukan lima teratas turut tidak membantu, kerana dilaporkan hanya 37% daripada jumlah keseluruhan pesakit berjaya mendapatkan rawatan. Sama seperti Indonesia, Amerika Syarikat turut sama mengalami kekurangan tenaga pakar yang sangat ekstrim - khasnya di kawasan-kawasan pedalaman dengan banyak hospital akhirnya terpaksa menghentikan operasi, kerana ketiadaan pakar perubatan. (rujukan)

Kami sudah melaporkan banyak perkara tentang negara Komunis ini dalam laman kami. Budaya negara China yang dibentuk untuk lebih mementingkan kepentingan ekonomi tanpa mengambil kira tahap kesihatan mental orang ramai, seharusnya diberikan perhatian yang lebih wajar oleh kerajaan negara tersebut.

Dengan jumlah 55 juta orang pengidap kemurungan dan 40 juta orang pengidap kebimbangan melampau, China menjadi negara kedua paling ramai warganegara mempunyai masalah mental. Kerajaan China melaporkan buat kali pertama hasil kaji selidik berkenaan tahap mental masyarakat mereka, mendapati wujud kenaikan ketara tahap pesakit dalam tempoh 30 tahun.

Berdepan dengan ketidak seimbangan ekonomi, jurang pendapatan yang besar, masalah fasiliti dan infrastruktur serta isu politik yang seringkali dikaitkan dengan korupsi, negara India menduduki kedudukan pertama dalam jumlah individu yang mengalami masalah penyakit mental berbanding kesemua negara di dunia.

Dengan jumlah 56.7 juta orang atau 4.5% mengalami kemurungan dan 38.5 juta orang atau 3.0% mengalami kebimbangan melampau, statistik yang serupa ditemui tak kira di kawasan bandar atau luar bandar. Negara ini juga berdepan dengan masalah kekurangan tenaga pakar, hanya mempunyai 1 pakar perubatan bagi 100,000 orang yang menyebabkan ramai rakyat mereka memilih untuk tidak mendapatkan bantuan.

Apa yang lebih menakutkan, dengan anggaran 322 juta orang jumlah pesakit yang mempunyai masalah mental di seluruh dunia - separuh daripadanya berada di Asia, dengan India dan China menjadi penyumbang utama.

Di mana Malaysia? Kita pun sebenarnya tak seharusnya berbangga kerana mungkin jumlah pesakit kita kecil, tetapi peratusannya agak tinggi. Negara kita mempunyai hampir 1.1 juta pengidap depresi dan 1.4 juta orang pengidap kebimbangan. Ini bersamaan dengan 3.8% dan 4.9% daripada jumlah keseluruhan penduduk negara kita.


5 Binaan Bersejarah Yang Amat Bernilai Tetapi Telah Musnah Akibat Peperangan

Peperangan sememanganya meninggalkan banyak kesan buruk bukan sahaja terhadap manusia, tetapi juga alam sekitar dan kewangan. Malangnya, inilah cara yang sering digunakan oleh sesetengah negara atau kuasa untuk menguasai sesuatu kawasan.

Dalam sejarah juga, rekod menunjukkan peperangan juga telah memusnahkan banyak bangunaan dan binaan penting yang mempunyai pelbagai kepentingan sejarah terhadap sesuatu negara atau kesan peninggalan pemerintah terhadahulu.

Kali ini, pihak Iluminasi ingin berkongsi 5 bangunan atau binaan bersejarah popular yang telah musnah akibat kancah peperangan. Semestinya, kemusnahan ini merupakan satu kerugian terhadap generasi muda masa akan datang yang hanya dapat melihatnya melalui gambar-gambar yang diambil sahaja.

Masjid Besar Aleppo merupakan antara bangunan bersejarah paling popular dalam senarai ini. Terletak di daerah Al-Jalloum, kawasan masjid ini turut digazetkan sebagai Tapak Warisan Dunia oleh pihak UNESCO kerana sejarahnya yang unik.

Setelah melalui banyak gempa bumi dan konflik peperangan, masjid ini akhirnya musnah pada April 2013. Kawasan masjid ini pernah dikuasi oleh kumpulan penentang kerajaan selama beberapa bulan dan menjadi medan pertempuran dahsyat antara kumpulan tersebut dengan pihak tentera Syria.

Ahli sejarawan berpandangan kemusnahan masjid ini merupakan kerugian besar terhadap manusia kerana sejarah yang tersimpan di sebalik masjid ini. Walaupun terdapat kemungkinan masjid ini bakal dibina kembali, situasi semasa ini di Syria menyukarkan sebarang usaha pembinaan semula dilakukakan dalam masa terdekat.

Yuanming Yuan merupakan sebuah pusat pemerintahan di Beijing yang dibina pada abad ke 18. Ianya menempatkan taman dan kompleks kerajaan dan digunakan ketika zaman Dinasti Qing. Walaupun bangunan ini telah musnah sepenuhnya, kesan tinggalan kawasan ini tetap menarik ribuan pelancong ke sini setiap tahun.

Kompleks ini turut mempunyai pelbagai binaan unik seperti tokong, jambatan dan ukiran-ukiran yang mempunyai unsur senibina China tradisional. Ianya turut mempunyai kawasan taman yang sangat cantik selain tumbuh-tumbuhan eksotik.

Kompleks bersejarah ini telah dimusnahkan oleh tentera British dan Perancis sewaktu Perang Opium Pertama. Walaupun Maharaja China ketika itu sudahpun melarikan diri daripada kawasan ini, pihak tentera British dan Perancis telah bertindak mencuri segala harta benda dan memusnahkan kawasan ini sebagai tindak balas terhadap China yang telah membunh dan menyiksa askar mereka.

Sewaktu Perang Bosnia pada tahun 90-an, Banja Luka iaitu bandar kedua terbesar di Bosnia telah menyaksikan sebuah kisah pertempuran yang dahsyat. Antara binaan penting yang telah musnah adalah Masjid Ferhat Pasha, binaan abad ke 16 yang merupakan kesan peninggalan Empaya Uthmaniyah.

Pada bulan Mei 1993, pasukan tentera Serbia telah memusnahkan struktur utama bangunan ini dengan menggunakan sejumlah besar bahan letupan. Bukan sahaja struktur utamanya runtuh, tapi segala jubin  perhiasan seni bina turut dihancurkan dan dibuang ke tempat pelupusan sampah.

Bekas tapak masjid ini kemudian telah dijadikan sebagai tempat parking kenderaan. Tujuan utama masjid ini dibunuh oleh pengganas adalah bagi melenyapkan segala kesan peninggalan empayar Uthamiyah yang ada padanya. Setelah perang, ketua tentera Serbia, Radoslav Brdjanin telah dikenakan hukuman penjara 32 tahun atas pelbagai kesalahan jenayah peperangan termasuklah memusnahkan masjid ini.

Apamea merupakan sebuah bandar purba Syria yang terletak di kawasan lembah Sungai Orontes. Ianya menjadi tempat pemerintahan Empayar Seleucid dan kemudiannya menjadi tempat pendudukan orang Roman yang ketika itu mencecah 500,000 orang.

Satu milenium kemudian, kawasan ini menjadi tumpuan utama ketika Perang Salib. Sejarahnya yang panjang menjadikannya salah satu binaan terpenting di Timur Tengah. Konflik yang panjang di Syria menyebabkan binaan ini mengalami kerosakan yang dahsyat sehinggakan ramai sejarawan berpendapat ianya mungkin tidak dapat dipulihkan kembali.

Peperangan demi peperangan bukan sahaja menyebabkan Apamea musnah, tetapi segala perhiasan seni binanya turut dicuri. Kesan kemusnahan binaan ini masih dapat dilihat pada hari ini dan tiang-tiang utamanya masih berdiri kukuh menjadi bukti kepada generasi akan datang betapa buruknya kesan peperangan terhadap manusia.

Perpustakaan dan Pusat Arkib Negara di Iraq dahulunya pernah menyimpan sejumlah besar khazanah negara Iraq. Malangya, akibat peperangan kira-kira 12 juta buah buku, manuskrip dan ukiran batu telah musnah sama sekali.

Pada tahun 2003, bangunan ini telah diserang oleh kumpulan penyokong Saddam Hussein. Tindakan ini telah diambil bagi memusnah segala kesan tinggal regim Ba'athis. Bom petrol telah digunakan dalam serangan ini bagi memastikan segala simpanan buku dan manuskrip ini musnah dijilat api.

Kemusnahan dokumen-dokumen ini sememangnya kerugian besar yang telah melenyapkan sama sekali catatan-catatan mengenai sejarah dan kebudayaan negara Iraq. Walaupun terdapat usaha untuk mengkompilasi dan memulihkan dokumen yang berjaya diselamatkan, sebahagian besar dokumen yang terbakar musnah selama-lamanya.


6 Spesis Haiwan Dengan Gigi Paling Tajam Dan Menakutkan

Bagi sesetengah haiwan, gigi adalah ciri yang paling utama dalam hidup. Ini biasanya berlaku dalam kalangan pemangsa di mana gigi merupakan senjata utama dalam memastikan kelangsungan hidup.

Gigi pemangsa biasanya digunakan untuk memburu dan membunuh mangsa. Namun, dalam banyak-banyak haiwan di dunia, sesetengah daripadanya mempunya gigi yang sangat luar biasa.

iluminasi.com kongsikan 6 spesis haiwan yang memiliki gigi paling tajam dan menakutkan.

Harimau sememangnya terkenal sebagai antara salah seekor haiwan yang paling kuat di hutan rimba. Tapi jika anda bercakap tentang harimau, maka harimau Bengal adalah spesis yang mempunyai gigi paling kuat di antara spesis ini.

Di samping itu, harimau Bengal dianggap sebagai salah satu daripada kucing liar yang paling berbahaya dan terbesar di dunia.

Giginya adalah sangat besar dan bulat yang mampu menembusi sebarang jenis daging. Juga diiktiraf sebagai "Harimau Bengal Diraja", harimau Bengal banyak ditemui di kawasan-kawasan di India, Bangladesh dan Nepal.

Ikan piranha sangat dikenali sebagai haiwan yang tersangat berbahaya hanya selepas kita melihat haiwan ini dalam filem seram.

Piranha dianggap dalam antara salah satu ikan paling berbahaya di dunia, kerana memiliki rahang yang menyeramkan.

Gigi dan rahang piranha yang sangat kuat adalah sebanding dengan mesin pemotong. Selain itu, gigi piranha biasanya berbentuk segi tiga dan seperti pisau cukur, yang memudahkan haiwan ini memotong apa sahaja.

Gigi seperti pisau cukur ini terbentuk di sepanjang rahang yang membantu piranha "menebuk" mangsanya dengan begitu pantas.

Sekali pandang, mulut ikan goliath tigerfish ini kelihatan seperti perangkap kaki. Juga diakui sebagai "harimau raksasa" atau "Mbenga", ikan harimau ini biasanya ditemui di kawasan air tawar Afrika.

Ia pada dasarnya adalah pemangsa dan boleh membahayakan manusia. Kes serangan ikan ini yang paling banyak direkodkan berlaku di Republik Demokratik Kongo di mana penduduk tempatan menceritakan bahawa ikan ini tersangat kuat.

Selain itu, bahagian mulut ikan goliath terdiri daripada gigi yang terletak ke dalam alur tersendiri yang setanding dengan bilah besi.

Penduduk tempatan menamakan ikan ini sebagai "Mbenga", yang bermaksud semangat jahat.

Ikan payara biasanya boleh ditemui di kawasan tropika di Amerika Selatan di Amazon Basin. Ikan dewasa bertambah membesar sehingga saiz 30 sentimeter panjang.

Ikan ini pada umumnya sangat agresif dan tidak sesuai untuk dicampurkan dengan ikan lain dalam akuarium. Oleh itu, ikan ini perlu ditempatkan bersama dengan haiwan bersaiz lebih besar untuk mengelakkan yang lain daripada menjadi mangsa.

Gigi adalah sesuatu yang sangat menonjol pada ikan ini kerana mempunyai struktur yang sangat panjang dan tajam di sepanjang rahangnya.

Juga dikenali sebagai "hippo", haiwan itu ini adalah separa akuatik kerana kebanyakan masanya dihabiskan dengan berendam di dalam air.

Walaupun kelihatan sangat comel dan disukai oleh kanak-kanak, namun badak air dianggap sebagai salah satu haiwan yang paling berbahaya di dunia dan terkenal kerana sifat panas baran.

Lebih bahaya, ia memiliki gigi yang tersangat tajam yang mana terkenal kerana menyebabkan kecederaan terhadap orang awam di pelbagai kawasan di seluruh dunia.

Malah, badak air biasanya akan mengejar sesiapa sahaja yang dianggap membahayakan dalam kawasannya. Perkara paling menarik tentang gigi badak air ini adalah giginya akan menjadi semakin tajam apabila bergegel di antara satu sama lain.

Gigi haiwan ini juga diperbuat daripada taring gading, yang mana dianggap sebagai salah satu yang paling berharga di seluruh dunia.

Jerung putih dianggap sebagai haiwan laut paling dahsyat dalam sejarah disebabkan giginya yang tersangat dahsyat.

Juga dianggap sebagai "paus pembunuh", haiwan laut ini dianggap sebagai haiwan pemakan daging terbesar di dunia.

Apa yang menarik adalah gigi jerung putih akan tumbuh baru setiap 8 bulan, membuatkan giginya sentiasa kuat dan dalam keadaan baik.

Malah, ia dikenali kerana memburu di hampir kesemua kawasan lautan yang ada. Gigi milik ikan ini adalah seperti pisau di mana ia digunakan untuk menikam dan bukannya mengunyah.

Lebih menakutkan bagi haiwan laut lain, jerung putih terkenal sebagai pemangsa yang sangat cekap dan tepat dalam menangkap sasaran.


Glossophobia : Fobia Yang Cukup Ditakuti Ramai Orang Dalam Dunia

Beberapa belas tahun lalu semasa di dalam kelas, penulis diminta oleh cikgu untuk berdiri di depan melakukan pembentangan. Demi mematuhi arahan cikgu, penulis pun berjalan ke depan kelas, menampalkan kad manila ke papan putih seterusnya berpusing ke belakang.

Apa yang berlaku seterusnya agak memalukan. Penulis hanya mampu berdiri, tersengih selama beberapa saat sambil mata memandang ke lantai. Tidak lama selepas itu mungkin kerana letih menunggu - cikgu penulis pun meminta penulis memulakan pembentangan. Langsung tak ada satu pun perkataan berjaya keluar daripada mulut penulis.

Akhirnya, apa yang mampu penulis buat adalah kembali berpusing menghadap papan putih membelakangi kelas, membaca satu per satu ayat yang tertera pada kad manila. Harus diakui, ramai yang terlelap pada waktu itu.

Apa yang berlaku pada penulis ketika itu merupakan rasa takut yang menyerang disebabkan perlunya penulis bercakap di khalayak ramai. Rasa kaget atau hilang punca yang dihadapi itu mempunyai nama saintifiknya sendiri iaitu 'glossophobia' atau 'fobia berucap di khalayak ramai.'

Apa yang melegakan penulis - fobia tersebut adalah antara fobia paling banyak dihadapi oleh sesiapa pun dan bukan penulis seorang saja. Bagaimanapun, sebelum membincangkan lebih mendalam tentang fobia ini, kita harus faham satu perkara terlebih dahulu;

Dalam kajian saintifik, glossphobia akan dikategorikan sebagai salah satu masalah sosial yang mungkin akan dihadapi oleh anda. Bagaimanapun, janganlah ingat anda mempunyai penyakit pula ya.

Apabila sesuatu bentuk fobia seperti 'glossphobia' dikategorikan sebagai salah satu masalah sosial individu, ini tidak menunjukkan mempunyai fobia tersebut sebagai sesuatu yang buruk. Apa yang cuba disampaikan adalah mempunyai glossphobia bukan merupakan sesuatu yang baik atau ideal - jadi kita sepatutnya mencari jalan mengatasinya.

Ramai di antara kita takut berdiri untuk berucap di khalayak ramai, kerana merasakan apabila kita diletakkan dalam keadaan sedemikian rupa - kita akan bertindak membodohkan diri sendiri.

Mental kita juga akan turut sama melemahkan diri kita dengan bermacam lagi andaian ketakutan lain seperti takut terlupa skrip, takut lidah kelu, takut dimalukan, takut dikritik kembali, takut dipersoalkan dan bermacam lagi ketakutan yang akan muncul setiap kali kita perlu berucap di khalayak ramai.

Apabila kita mula memahami bahawa ketakutan yang menyerang kita sebenarnya boleh dikawal, ini akan membantu kita mengatasi glossphobia dengan lebih efektif.

Tahukah anda, berdasarkan kajian yang telah dijalankan - kebolehan untuk berucap di khalayak ramai boleh meningkatkan kadar kenaikan gaji anda sebanyak 10%. Mereka yang mempunyai kebolehan berucap ini juga didapati mempunyai peratusan kenaikan pangkat melebihi 15% berbanding mereka yang malu berucap di depan orang.

Adakah itu insentif yang cukup untuk membuatkan anda mula memberanikan diri anda? Cukup.

Tidak ada jalan mudah untuk jadi orator yang bagus di depan khalayak, melainkan dengan latihan demi latihan yang akan membentuk kekuatan diri. Langkah paling awal yang perlu dilakukan adalah memastikan bahawa teks atau skrip ucapan anda sudah disediakan lebih awal dalam merangka apa yang perlu anda ucapkan.

Buat permulaan, lakukan latihan. Ini kerana sudah dibuktikan mana-mana speaker yang tidak langsung berlatih, jelas kelihatan kurang bersedia sementara mereka yang berlatih akan kelihatan mampu berucap secara semula jadi. Rajinkan diri anda melihat bagaimana speaker atau orator yang anda gemari berucap.

Sekiranya persediaan kita tidak cukup, penonton akan nampak setiap kelemahan kita. Ini kerana dalam setiap situasi di mana seseorang itu gagal mengawai keadaan, semakin lama dia berucap - semakin meningkat tinggi kadar ketakutan atau kebimbangan dia.

Apa yang memburukkan lagi keadaan, majoriti mereka yang mengalami fobia ini akan meneruskan rasa takut itu selepas ucapannya selesai - kerana dalam kepala mereka akan membincangkan secara sendiri tahap penilaian ucapannya.

Ketakutan atau fobia itu akan sentiasa ada. Perkara sekecil membentangkan idea dalam kumpulan Whatsapp pun sebenarnya boleh menimbulkan rasa bimbang pada kita bukan? Apatah lagi berucap di khalayak ramai.

Berdasarkan kajian yang telah dijalankan dalam membantu membuka keyakinan orang ramai untuk berucap di depan orang lain - kita perlu buang pemahaman lama yang kita anggap betul. Sekiranya anda rasa menenangkan diri akan membantu, ini tidak benar. Keadaan psikologi terbaik yang dapat membantu anda berucap lebih baik adalah apabila anda membuatkan diri anda rasa bersemangat.

Biasakan diri anda berlatih bukan sendirian, tetapi di hadapan orang. Tak perlu ramai, seorang pun memadai kerana kehadiran orang lain akan memberikan suasana yang berbeza.

Pernahkah anda melihat bagaimana pelawak 'stand-up' memulakan persembahan mereka? Kebanyakan daripada mereka memulakan ucapan dengan bercerita tentang sesuatu yang berkait dengan mereka. Tak kiralah pengalaman lalu atau apa yang dilalui mereka setengah jam sebelum itu. Cerita itu sebenarnya digunakan bagi menyediakan penonton untuk lebih fokus kepada apa yang anda ingin sampaikan.

Selain daripada cerita, anda juga boleh mulakan ucapan anda dengan soalan atau nak lebih mencabar, teka-teki. Apabila anda mengalihkan perhatian penonton kepada satu perkara atau topik lain, anda sebenarnya sedang membuatkan penonton berhenti 'mengadili' atau 'menilai' anda.

Penulis harap tulisan ringkas ini dapat membantu anda sekiranya anda pun salah seorang yang menghadapi masalah glossphobia ini. Syukurlah, penulis ketika ini sudah tidak ada lagi masalah nak bercakap depan orang.

Bagaiamanpun masalahnya sekarang ini, susah benar nak jumpa orang yang nak dengar penulis bercakap. Tak apalah. Gaji naik pun cukuplah.


5 Sebab Mengapa Ibu Kucing Kadangkala Membunuh Anaknya Sendiri

Sekiranya anda membela kucing atau seorang peminat kucing, anda pasti pernah mendengar satu fenomena pelik dimana seekor ibu kucing membunuh anaknya sendiri. Kalau difikirkan secara logik, bagaimanakah tergamaknya seekor ibu kucing sanggup membunuh anak yang dilahirkan?

Sekiranya anda pernah bertanya soalan ini kepada pemilik dan pencinta kucing, anda pasti pernah mendengar beberapa jawapan popular bagi menjawab peristiwa yang dianggap pelik ini.

Kali ini, pihak Iluminasi ingin berkongsi senarai 5 teori sebab mengapa seekor ibu kucing sanggup membunuh anaknya sendiri. Sengaja kami gelarkannya "teori" memandangkan kebanyakannya adalah andaian pemilik kucing itu sendiri berdesarkan beberapa alasan atau pemerhatian yang dilakukan.

Seekor ibu kucing biasanya akan memilih tempat yang tersembunyi daripada orang ramai untuk melahirkan anaknya. Kebiasaannya tempat sunyi seperti dalam kotak, belakang almari dan bawah katil menjadi tempat pilihan mereka untuk melakukan proses kelahiran.

Disebabkan pemilik kucing sendiri kebanyakannya tidak melihat dengan mata sendiri proses kelahiran tersebut, terdapat kemungkinan sebenarnya anak kucing yang dilahirkan memang sudah tidak bernyawa lagi sebaik sahaja dilahirkan. Dalam erti kata lain, anak kucing memang sudah mati ketika dilahirkan dan bukannya dibunuh oleh ibu kucing itu sendiri.

Seperti manusia, ibu kucing juga mempunyai naluri keibuan terhadap anaknya sendiri. Sesetengah pendapat mengatakan bahawa ibu kucing sebenarnya mempunyai naluri bahawa anaknya sakit atau mempunyai sebarang kecacatan yang menyebabkannya tidak mampu untuk meneruskan kehidupan.

Oleh itu, si ibu kucing mengambil pendekatan untuk membunuh anaknya itu kerana tidak mahu anaknya terseksa dan beranggapan anaknya tidak mampu untuk bertahan lama. Dengan membunuh anaknya itu, ia dapat menghalang anaknya yang lain turut dijangkiti penyakit yang sama.

Kita seringkali mendengar larangan daripada pemilik kucing agar tidak memegang anak kucing kerana dikuatiri bau tangan manusia akan melekat pada anak kucing tersebut. Sekiranya bau tangan manusia melekat pada anak kucing, si ibu kucing mungkin tidak lagi mengenali anaknya lalu bertindak membunuhnya kerana menganggapnya sebagai makanan atau ancaman kepada anak-anaknya yang lain.

Teori ini mungkin benar memandangkan kucing sangat sensitif terhadap bau, termasuklah bau anak-anaknya untuk mengenali mereka. Sekiranya anda sebagai pemilik terpaksa memegang anak kucing disebabkan perkara-perkara tertentu, disarankan menggunakan kain atau sarung tangan.

Teori ini mungkin logik bagi kucing-kucing jalanan yang hidup mereka umpama kais pagi makan pagi, kais petang makan petang. Kesukaran mendapatkan makanan menyebabkan ada ibu kucing yang sanggup membunuh anak sendiri dan menjadikannya makanan bagi membolehkan ibu kucing itu terus hidup.

Di luar negara terutamanya ketika musim sejuk dimana kucing jalanan sukar mendapatkan makanan, mereka mungkin membunuh dan memakan anaknya sendiri kerana beranggapan anaknya itu tidak mampu hidup di kawasan yang terlampau sejuk dan ibu kucing itu sendiri terdesak untuk mendapatkan makanan untuk terus hidup.

Terdapat juga kemungkinan bahawa anak kucing tersebut bukan dibunuh oleh ibu kucing sebaliknya oleh kucing jantan yang lain atau bapa kucing itu sendiri. Secara umumnya, kucing jantan dewasa memiliki pangkat tertinggi dalam hierarki kucing dan bersifat seperti Raja.

Terdapat pendapat kucing jantan dewasa akan membunuh anak-anak kucing kerana beranggapan mereka seperti sebuah ancaman yang akan menggganggu gugat kedudukan mereka sebagai raja. Kucing jantan juga mungkin membunuh anak kucing untuk mengurangkan persaingan untuk merebut kawasan dan pasangan untuk mengawan.

Walau apa pun sebabnya seekor ibu kucing membunuh anak mereka, itulah lumrah alam seekor kucing. Teori-teori di atas mungkin juga terguna pakai untuk haiwan-haiwan yang lain juga.

Sekiranya anda membela kucing pastikan kucing peliharaan anda mendapat perhatian secukupnya sekiranya mereka bunting dan bakal melahirkan anak. Sekiranya anda tidak mampu memelihara kucing dalam jumlah yang ramai, pastikan anak-anak kucing tersebut diberikan kepada orang lain dan bukannya sewenang-wenangnya membuangnya di pasar, tempat pelupusan sampah dan sebagainya.

Jadilah pemilik kucing yang bertanggungjawab. Sekiranya tidak mahu kucing anda terus beranak, dinasihatkan untuk mengkembirikan kucing tersebut agar tidak banyak lagi kucing-kucing domestik yang terpaksa menjadi kucing jalanan akibat sifat tidak berperikemanusiaan pemiliknya.


5 Teknologi Mirip Sut 'Iron Man' Dalam Dunia Nyata

Kisah-kisah fiksyen seringkali memberikan masyarakat dunia idea untuk memperkembangkan teknologi yang kita ada. Idea-idea yang pada mulanya hanya bersifat dongeng, diusahakan sehingga berjaya menjadi realiti.

Bagaimanapun, ada ketikanya idea fiksyen itu mempunyai visi yang dikatakan terlalu jauh ke depan dan teknologi yang ada belum mampu menyokong idea itu. Salah satu idea yang seringkali dikatakan sedemikian, adalah baju perisai watak 'Iron Man.'

Sut itu perlu dikawal oleh seorang individu dibantu menggunakan kepintaran buatan memberikan penggunanya banyak kelehihan. Dibentuk menggunakan besi yang tahan impak,sut itu nampak tidak realistik untuk dibangunkan - namun jangan pula anda anggap tidak ada pihak mencubanya.

XOS 2 dikeluarkan oleh syarikat teknologi Sarcos Research bagi kegunaan Tentera US, merupakan siri generasi kedua dalam pembangunan rangka luaran (exo-skeleton) yang boleh dipakai.

Dibangunkan sejak tahun 2001 dengan kerjasama DARPA US, ciri-ciri model XOS 2 ini mempunyai berat hanya 95 kg sahaja. Dibuat menggunakan bahan aluminium serta besi padu, seluruh sistem kawalan XOS 2 menggunakan sistem aktuator dan saluran cecair bagi memudahkan pergerakan.

Kuasa XOS 2 dijana oleh sebuah enjin berkuasa elektrik yang memberikan tenaga pada sut tersebut, membolehkan seseorang askar mengangkat beban seberat 100kg dalam tempoh yang lama. Walaupun memberikan kekuatan yang agak besar kepada pemakainya, XOS 2 setakat ini direka hanya untuk membantu petugas tentera mengangkat peralatan mereka yang berat seperti peluru berpandu dan sebagainya. (rujukan)

Selain daripada XOS 2, sebuah lagi syarikat yang sedang membangunkan teknologi serupa adalah Lockheed Martin. Mereka memperkenalkan sut yang dikenali dengan nama Human Universal Load Carrier atau HULC bagi membolehkan beban yang ditanggung tentera semasa mengangkut barangan berat - dipindahkan.

Berbeza dengan XOS 2, HULC mempunyai kerangka yang lebih kecil dengan berat sekitar 24 kg - namun memerlukan bateri bagi menjana pergerakannya.

Setakat ini teknologi HULC membolehkan seorang individu mengangkat beban seberat 91 kg, dengan sistem litar yang ada pada HULC akan memindahkan bebanan itu ke tanah melalui sensor yang dipasang pada bahagian kaki HULC. (rujukan)

Tidak mahu ketinggalan, kerajaan Russia melalui syarikat TsNiiTochMash (kami tak tahu macam mana nak sebut) telah pun mengumumkan kejayaan mereka membangunkan sebuah sut rangka luaran yang dinamakan sebagai Ratnik-3.

Fungsi sut ini lebih fokus untuk tujuan menggempur serta direka bagi membantu tembakan. Ratnik-3 dikatakan mampu membantu pemakainya menyerang musuh dengan lebih tepat, membolehkan penggunanya berlari dan menembak hanya dengan sebelah tangan.

Kekangan terbesar dalam membangunkan Ratnik-3 yang sudah melalui 3 generasi adalah isu berkenaan bekalan kuasanya, kerana sut ini dibina bagi tujuan menggempur - memerlukan fleksbiliti dan kelincahan pergerakan. Teknologi yang dimiliki Russia ketika ini belum membolehkan mereka menyimpan sumber kuasa dalam bentuk lebih mudah. (rujukan)

Kembali kepada syarikat gergasi Lockheed-Martin, mereka turut sama bekerjasam dengan kerajaan Amerika Syarikat untuk terus membangunkan sebuah lagi sut berkuasa yang diberi nama ONYX.

ONYX merupakan sistem rangka luaran paling ringkas dalam senarai ini, hanya dipakai pada bahagian bawah pusat bertujuan untuk menampung beban pada bahagian belakang badan dan kaki. Selain itu, ONYX juga dibina bagi menambah daya ketahanan seseorang tentera dalam menjalankan tugasnya.

Dalam beberapa siri percubaan yang telah berlangsung, didapati sistem ONYX mampu mengurangkan tekanan yang dihadapi pada badan, membolehkan seseorang berlari, berjalan atau mendaki jauh lebih lama berbanding seorang askar terlatih. (rujukan)

Diperkenalkan pada tahun 2013, sut TALOS atau Tactical Assault Light Operator Suit milik pasukan SOCOM Tentera Amerika Syarikat dibangunkan untuk memudahkan pertempuran jarak dekat. Menggunakan pelbagai teknologi yang digabungkan ke dalam satu sut, TALOS merupakan projek yang dikatakan paling mirip dengan visi baju perisai Iron Man.

Idea untuk membangunkannya datang selepas satu operasi menyelamat di Afghanistan pada tahun 2012, berakhir dengan tragedi. Pembangunannya diklasifikasikan sebagai salah satu projek paling penting untuk masa depan tentera Amerika Syarikat dan maklumat tentangnya, tidak banyak dikeluarkan.

Malangnya, kelambatan projek serta pertambahan kos menyebabkan banyak pihak mula mengkritik projek ini. Pada pertengahan tahun 2018, kenyataan rasmi pasukan SOCOM menyebut sut tersebut yang sudah masuk generasi ke lima iaitu TALOS Mk.5 memerlukan setahun lagi tempoh pembangunan. Bagaimanapun, kerajaan Amerika Syarikat mengambil keputusan menghentikan pembangunannya pada Februari 2019.

Teknologi sut TALOS yang telah dibangunkan dalam tempoh 5 tahun itu bukan calang-calang - setakat ini beberapa fungsi yang telah beroperasi sepenuhnya adalah perisai ringan yang diperbuat daripada bahan polyethylene, sistem pengawalan suhu sut, sensor pembacaan bebanan pada sut serta penstabil gerakan untuk menembak.

Beberapa teknologi TALOS lain yang belum sempurna adalah sistem audio 3 dimensi yang akan memberikan maklum balas pada pemakai, sistem pembaca biomekanik dan sistem sensor pengesan tembakan balistik pada sut. (rujukan)